url: =Adoniram Judson upna laigil ~ Pau Do Lian :: ZOMI DAILY\nposted on 12 July 2019 at 2:16 pm Lomkholna: Article, Biakna, Paudolian\nThumasa :: Kawlgam lungdam nathu hongpuak masa Judson hilo hi. Kublai Khan galte in Kawlgamhuam hongnawk lai, AD.1282 in agalte lakah Nestorian Christiante hongtungkhin ahihlam Pagan ah singlamteh lim leisungpan kimukhia hi (Coupland British Empire: 8). Italy sumzong thu-um mitezong AD 1300s in hongtungkhin ta uh hi. Tuabek thamlo Fr. Vince Sangermano kum zalom 15 lai in missionary in hongpai khin hi. Ahizongin hongkipuak lungdamna thu Kawlgammi lakpan asang masa penpa U Naw, pen Adoniram Judson July 13, 1813 Yangon hongtung hang ahihi (Harvey, History of Burma: 139).\nJUDSON TANGTHU TOMKIM\nAugust 09, 1788 in Malden, Boston khuapi Massachusetts ah suakhi. Apa minzong Adoniram Judson mah hi a, Congregational pawlpi ah pastor semhi. Judson kumthum aphakin laipai hoihtak simthei-a, kum sagihciangin leitung kiheiziate theita hi. Providence College ah akah laitakin alawmpa Jacob Eames, [Atheist] tawh Pasian a omlam anih un umlo uh a, tua lawmpa mahtawh lametloh pi in Hotel khatah akhan [room] uh kizom in zankhat ziakkhawm kha uhhi.\nZanthapai in Judson cidamlo atau-aw in ihmusaklo in ngaihmahmah a, hotel nasemte kiangah tua atautau kuahiam acihleh Jacob Eames hi, sikhin tahi acih uhciang, Judson lamdang saluahi (McElrath, To be the first, 1976: 40). Tuapan in mihingte mailam kigenkhol theilo cih alungsim tawngah honglut a tuapan in anungta Pasian thukan nuam ahihman in Andover Theological Seminary ah 1808 in kah a akum kik, 1809 ciangin mipi mai-ah Khazih pen ka Topa hi ci in pulakna neihi. Apa’ Pasian nasepna pawlpi in pastor ahuhdingin cial uh a, ahizongin kei ka Pasian nasep nading agamla pi hi-a, hihteng ah semzo loding hi ing ci indawng hi (Mathieson, Judson of Burma: 27).\nBoston pan France tembawpi tawh hongpai khia uh a tualai tak France leh England te gal kineih laitak hisese hi. Atlantic tuipi tungah France gamzuan in apailai takun tembaw nuai nungpenpen ah khumcip thuakhi. Frenchpau theilo ahihman in English zanga, England te kisa kha in France te’n tembaw sungah gawtna napia pah malam uhhi. England atunkhit ciangin William Carey Calcutta ah missionary in omcih thei ahihman in Baptist te-upna bulpite England pan India kikal tembaw pitungah study bawl a Congregation pawlpi panin tuipi tungah Baptist suakdingin khensatin Calcutta atunciang Baptist suak hi.\nIndia atunciang in England gampa’n gamkek sumzongte in West Bangel kimte leh India gamsung pawlkhat ana uklai tak uh hi-a, India ah sawt omthei lo lauhuai ahihman in Madras pan tembaw paikhia khat cihmawh thu inzuihi. Indonesia lampai ding Yangon tuipi gei anawklai takun huihpi nunggawp a paisuak theilo in Yangon seaport ah akhawlpak kal un Judson in Buddha biakna omlam amuhciangin mission sepding khensat in asihdong, 1813-1850 Kawlgam adingin anun takna piahi.\nJUDSON UPNA BULPI\n2004 kumin Judson banghangin mission nasepna ah lawhcing hiam? Cih dotna laikasim kha a, adawn na-ah, 1) amahpen, doctrine, upnaguipi [To thum Pasian] lenkip hi. 2) Laisiangtho sanghoih ah kah hi. 3) Kipawlna muanhuai in khahkhia hi ci in dawnghi. Yangon [Tualai in Rangoon] atunkhit phetin Kawlgam kumpi migilo mahmahpa kiangah Lungdam nathu agentheih nading uh phalna laipia in, alaitungah Gospel tract khat belhthuah in, “Tawntung Pasian khatbek om hi, amahlo Pasian dang omlohi” cihtawh kipan hi (Bailey, Adoniram Judson: 61). Milimbia Kawlkumpipa mai ah anungta Pasian khatbek omhi cihngamna pen hangsan mahmah ahihi.\nKawlbiakna tawh gawmkhawm [compromise] hetlo in Buddhist te Pagoda [biakinn] khawngah Pasian thugen ding ngaihsun lo-in lampi gei-ah bukno, Zayatkici khat lamin sunthapai in tu-a buksungah tuibel khatkoih hi. Tuidawn ahongpaite lungdamna thugen pihpih ahihmanin April, 30, 1819 ciangin U Naw hongpiangthakhi. Judson upna pen Matt. 28:18-20 bulphuh a, ‘Tua ahihman in note pai unla’ mikhempeuh Zeisu nungzui suaksak in, Pamin Tapamin, Khasiangtho min tawh natuiphum un! Kawlkumpi patungah, “Anungta Pasian khatbek omhi” acihpen Kawl milim Pasian tampitelak ah agen ahihman in To thum Pasian ci-a agen ahihlam atuiphum ciangin kilangh sak mahmahhi.\nJudson Kawlgam atun mapek[Boston leh France] kikalah thongkia khinzo hi. India pan kihawl khialeuleu in tuipi tungah huihpileh guahpi ahatluatciangin Yangon tawmvei atembaw khawla tua tuipi hangin Judson Kawlgam hongtuntheih nading Pasian honggelsak kici theihi. Kawlgam kibawlsiatna asangpen thong ah kha 17 kia in azi in naupai laitaktawh kituak ahih manin vaveh zolo a annek lohhun tamzaw hi. Akhete gel henkhawmsa in vanlam ah kikhai in zanciangin tuabangin ihmusak uhi.\nTuapan hongsuaktat ciangin agen lungdamna thubekmah genzom in Kawl phonggyi [monk]te puansilh, ‘yellow robe’ silhin biakna sia ahihlam mitheih nadingin silhhi. Ahizongin Kawl phongyi tawh akibatlam amuhciangin ‘white robe’ puantual kang silha, Kawlbiakna tawh akibanglo ahihlam kilanghsak hi. Kawlte biakna leh Christian upna kilamdang mahmah thei ahihman in Zeisu bek lampi hi cih bulphuh in nagen ngam ahih manin Kawlgam ah thu-um mitampi hongpiang thei ahihi. Buddha biakna azuite inzong amau vantunggam ahihkei leh eitawh akibangin Vantung tungding hi cihpeuhmah sanglo ahihman in Zeisubek Vantung gamtun nading hici in natangkohi.\nJUDSON LEH NGEINA\nJudson in Kawlgamte ngeina [culture] neumuh leh langpan lo-in Pasian lungdam nathu hih ngei nate tungtawn in bangci hilhthei ding cih namu hi. Gentehna in Zayat, bukno alam pen Kawlte ngeina, khualzinmi te khawlnang leh tuidawn dingkoihna mun a-akizang mahmah ngei nakhat hi in Kawlte muhna ah nahoihsepna [merit] ahihman in mikim in hoihsa in Pasian thu gen namun in zangthei pahhi. Kawl phongyi te’n puansilh pen biakna siate silhsa ahihman in amanzong silha ahizongin Phongyita aisan color hi-in ama a akang color silhhi. Kawlgam thu um mipawlkhat in Judson in Kawlbiakna amuhzia hoihlo hi’ negative luahi’ acih samhangin ama nasepte teltakin ihkan ciangin hibangin kamu hi. Anthropologist leh Christian missionary Paul Hiebert in azattawh kibang method 3 nazanghi.\n1) Acceptance of the old practice. Aluingeina te niallo in ahibangzatna pen Judson Kawlte a-avekin sangkhinlo hi. Asan pawlkhat omin anial pawlkhat omhi. 2) Daniel of the old practice. Aluikhempeuh nialna. Judson in ngei nalui khempeuhzong niallo in Laisiangtho tawh kituakte la-in akituaklo te nial hi. Gentehna in dawibiakna a sagawhna leh phuisamna etc. 3) Dealing with the old practice. Aluingeina te zang in athakngeina tawh enkak a ahoihte la-in ahoihlo tepai. Judson in puantual ausan ‘yellow robe’ asilhpen Kawlte ngeina lui Christian upna tawh kituakthei pendingin azat ahihi. Phongyite’ a ahihlam atheihciangin puantual kang ‘white robe’ tawh laih hi. Tulai Christian theologian pawl khatin hih method 3 te ihzat theihding kisam mahmah hi. Ihtheih lohkhatzong hoihkei ci a gensiat thei omlo in’ hoih ihsak khatzong Laisiangtho tawh kituak hiam cih enlo pi a pahtak pahding hilo hi.\nJudson pen evangelical mahmah pawlpi ahi’ Congregational’ panin upnatawh akhangkhia khat ahihman in tuikitheh pan tuikiphumna bek alaih hi-a adang a-upna khempeuh pen congregationalist te amah lenkipin Kawlgam ah lungdam nathu hongtangko ahihi. Ahizongin William Carey tawh kithuahtheih nading ngaihsutna tawh tuikiphum in tuiphum kasuak hi’ acih takciangin ABCUSA [American Baptist Churches of USA] in amau mintawh hongkhak in genuh hi. Bektham lo in 1845 ciang southern leh American Baptist hongkikhen ciangin zong alang nihun Judson pen amaumi ahihlam uh gentuak uhhi. Judson upna tatakpen tu a Baptist te upna tawh kibang taknawnlo hi. Judson pen evangelical upna Congregationalist’ apa’ pastor sepna ah akhangkhia ahihman in Laisiangthopen ahibanga asangpawl ahihi.\nTuabek thamlo in 1807 madeuh in Harvard Divinity liberal lua asa’ professor mi 4 khawngin evangelical zawdeuh dingci in 1807 in Andover Theological Seminary hongphuan khia uh a, tua ah first-batch Adoniram Judson hipah hi. Amahpen Baptist te in ka missionary uhhi’ cihhang un upna laigil tatak kibang hetlo hi. Judson sihkhit  ciangin ama tungpan Christian asuak Kawlmi te in ABCUSA akizoppih takciangun Judson honghilh upna paipi tawh kibangtak nawnlo ahih man teltakin kimu hi. Tuate in upna peng’ liberal upna Kawlgam ah honglawh hi. Gentehna in Christian tebek Vangam tungloding’ Kawl Buddhist tezong amau lampiciat ah tungding hi cih upna ahizongin, damdam in ABCUSA te’ thapiak mahmah movementkhat LGBTQ te in honglawh lohding thupi hi. Member dingin asangbek hilo in pastordingin zong ordain piata uh ahihman in ihkizopna te-ah tua Laisiangtho deihloh upnate in hongzoploh ding thupi mahmah hi.\nLeitung Christian te omna lakah a liberal pen khat ahi’ Boston ah kum3 sung sangkah in ka omsungin kakikhopna pawlpi ahizongin kasangkah na, Andover Newton leh Harvard te ah Christiante Laisiangtho sangin kiciamteh mahleh Muslim, Hindu, Buddhist, Jewish leh LGBTQ te omzihziah ahihman in kei evangelical upna neikhat adingin katel mahmah hi. Amau lakah kum3 pilsinna nei kahihman in Pasian ompihna leh abeisa kasangkah te Laisiangtho bang a um, sinngekngek te ahihman in honghoi sakzolo hi.\n“When God left the Building” Pasian in innpi anutsiat ciang’ cih DVD khui 2016 in kihawm khia a, tuasungah amuhkhiatna uhpen kumkhat sungin American gamsung a Christian pawlpi khempeuh survey akibawlpan angah uhthute in, kumkhat sungin biakinn 4000 kikhakden hi ci hi. Akihong thak aomsam hang 1000 phazolo ahihman in kiam mahmah cihding ahihi. Tua akiam deuhte bangpawlpi hiam ci-a akan ciangun Laisiangtho pan upna apialkhia LGBTQ athapia zawdeuh te hi’ ci uhhi.\nTua ahihman in ABCUSA tawh akipawl/zom khempeuh in ihtheih dingin hih Pasian deihloh Laisiangtho sungah zong muntampi ah adeihloh nate, LGBTQ phawkin thungetpih a, ei upna in amau alawh zoding ahihkei leh amau honglawh ding ahihman in pilvang huai mahmah hi. Judson pastor sepna pawlpi, Congregationalist te in tuni ciangdong hihbang upnate sangvetlo uh a, Laisiangtho bangbang in umlai uhhi. Tuni in Judson in Kawlgam thu-um mite hong etciangin mitampi tak Lasiangtho ahibangin ih upsam hangin pawlkhatte a-etciangin bang acitam maw cih kalungsim sungah hongsuak ahihman in hithulu honggelh kahihi. Pau D.Lian\nPrevious: Sun le zan a kigawm ciangin nikhat kici hi ~ Lian Tuang\nNext: Tedim khuasung ah Kawlte mi 5 in ansai khat suangtawh denggawp\nChina gamsung aom Chemical Plant khat puakkham in mi 19 in sihlawh, adangzong 12 liam\nBebe ~ Hau Za Cin


timestamp: atn

url: =Indonesia khuapisung atai meileng sungah gul khat kiman :: ZOMI DAILY\nposted on 22 November 2017 at 9:40 pm Lomkholna: Indonesia, News, Sawltak, World\nIndonesia, Jakarta City khuapisung kikawmna in akizang meileng tungkhat ah gulkhat kimu ci’n Tuesday nitaklam in Social Media ah ki thehzak hi. Tua khuasung mipi kikawmna “Commuter Train” pen Bogor-Angke Route kikal atai meilengkhat ahihi.\nTuesday nitaklam 5pm hunpawl in Instagram tungah @JktInfo akici User khatin tua meileng tungah gul aki matlaitak Video khahkhia masa in, naikhat khitdeuh ciangin Comment bekbek 1399 bang phasukpah zeizai hi.\nHih anuai a Video pen Instagram ah @jktinfo akici User khat ii Upload hi a, Comment bekbek 3353 bang phakhin in, View zong 166,241 Views bang phakhinta hi.\nHihvai tawh kisai in meileng thunei khat ahi Train operator PT KAI Commuter Jabodetabek (KCJ) spokeswoman Eva Chairunisa in agenkhiatna ah hih buaina Incident hangin mipi te kongthuum uhhi ci’n genkhia hi. Tua gul pen Passenger khat ii apuak hiding in ki ummawh cihi.\nVideo: Snake found on commuter train in Jakarta\nSpokeswoman in agenbehna ah mipi tuanna Commuter Train tungah Passenger kuamah in hihbang ganhingpuak kiphallo cihi. Thukhun zuilo in apuateitei akitheihleh tua Passenger pen anaipenpen Station ah ki hawlkhiading cih thukhun om cihi.\nVideo sungah tua gul pen Passenger numei khat ii Luggage Rack geinai ah kimu masa cihi. Tuakhit ciangin thunei te’n manding in akithawi, agimgim laitak in Passenger lakpan gulhang pasal khatin akhutguak tawh amei panin mansukziau in satkhia hi. Tuakhit ciangin leilak zepsukna in, meileng kongkhak ii apualam ah lotkhiatsak hi.\nMore: Thailand leh Malaysia Express Train tungah gul 181 kiman\nHih meileng tungah gul akimu pen gul akitalo, gulhang te adingin cihtak hetlo a, aneu zekzuk khat hilel hi. Khuaneu khuata khawngpan in akhangkhia, gul leh ganhing tuamtuam tawh akisawhkha te adingin kihtak huai hetlo hi. Ahi zongin adiakdiak in numei naupang te’n kihta mahmah bekthamlo, gimneih in cikzia mahmah uhhi. Tuaban ah mihing tuanna meileng “Commuter Train” sungah gul kimu cihpen lamdang kisa mahmah hi. Sawltak #zomidaily\nPrevious: Nupila te’ thuneihna (Power) vangil ~ Lengtong Pauno\nNext: North Korea galkapkhat ataisim laitak thautawh kikap, Video ki khahkhia


url: =Christian Hymn te’ tangthu: Tuikhuk Khat A Om Hi :: ZOMI DAILY\nposted on 8 April 2017 at 3:00 am Lomkholna: Article, Biakna, Hymn, Zamkhatkham\nThere Is a Fountain (Zechariah 13:2), William Cowper (1731-1800)\nEarly American Melody, Arranged by Lowell Mason (1792-1872)\nHih la a phuakpa William Cowper (Kooper ci-in kisim) pen English classic literary circle-a mite’ zahtaak mahmah khat ahi hi. Alexander Pope (1688-1744) leh Percy Bysshe Shelley (1792-1822) te’ hun kikal sung tenga English laigelhsiam minthangpen khat-a kiciamteh ahi hi. Leitung thu-a a gelh laite lakah Mangkam-a Greek novel Homer a teikhiat zong khat ahi hi. A la phuah (poem) lakah The Task minthang mahmah a, “John Gilpin” a cih poem bang a kideih mahmah khat ahi hi.\nCowper bel England gam Great Berkhamstead ah November 15, 1731 ni-in suak hi. A pa Pasian’ nasem khat hi a, a nu bel kumpi nam sung pan-a piang khat ahi hi. A neu lai tawntung a pumpi dam lo het lo a, a lungsim zong nehno mahmah den hi. Tua banga lungsim kho zo lo a a omna zong kum 6 bek a phak lai-a a it mahmah a nu in a sihsan man hi deuh hi. A sih kuan nangawnin a nu in a sihsan mawkna hangin dah lo kap lo-in ni khat zong tum ngei nai lo hi, ci ngeungau mawk hi.\nA neu lai-in upadi (law) sin dingin a pa’n pantah hi. A laisinna khempeuh a zawh ciangin a laivuanpi ding kihta lua mahmah a, a lungsim kisia zo phial-in gui-awklup ding nangawn sawm ngei hi. Kha 18 sung mihai kepna ah kikem hi. Tua mun ah a om sungin ni khat Laisiangtho sima, Romans 3:25 ah, “Ama sisan upna tungtawnin thoihdamna-a kithoihna in Pasian in amah hong pia hi ”(ZIV) a cihna mun simkha hi. Hih Laisiangtho mun a simkhakna tungtawnin Zeisu Khazih tawh kizopna taktak hong nei thei a, a mawhna khempeuh a maina hong phawk hi. Tua pen 1764 kum hi a, ama’ kum 33 pha ta hi.\nA pianthak khit, a lungsim kisiatna pana a damkik khit ciangin Reverend Morley Unwin-te inn kuan tawh hong kithei a, tuate innkuan in nakpi-in panpih uh hi. Reverend Unwin a sih khit ciang nangawnin a zi Cowper adingin a lawm hoihpen in omsuaka a sih dongin kem den hi.\n1767 kuma Reverend Unwin a sih ciangin “Lamdang Lua Hi, Ong Hehpihna” (Amazing Grace) a phuakpa John Newton in Reverend Unwin’ zi le tate leh William Cowper mahmah ama’ omna Olney ah a kisuan nadingun zol hi. Tua mun pen Newton in Anglican pawlpi khat kema pastor a sepna mun ahi hi. Tua lai mah ah hih laphuak minthang tegel ki-it mahmah uh a, kum 20 val sung kikhawl uh hi. Tua banga a kithuahna panun 1799 kumin Olney Hymns kici labu minthang mahmah khat hong khenkhia uh hi. Tua labu sungah la dawng 349 oma, tuate lakah dawng 67 Cowper’ phuah hi-in, a dang khempeuh Newton’ phuah ahi hi. “O For a Closer Walk With God” a kici la zong William Cowper phuah mah ahi hi.\n“Tuikhuk Khat A Om Hi” a cih la thulu pen a tungin “Peace for the Fountain Opened” kici hi. Cowper’ phuah late lakah a kideihpen khat hi a, Zeisu Khazih sihna hangin mawhmai nadinga kisam khempeuh kizosiang taktak hi, cih hong telsak phadeuh hi. Thuciam Lui sunga Zechariah 13:1 a, “Tua ni ciangin David innkuan leh Jerusalem khua-a teng mite a mawhna uh leh a siantho lohnate panun a sawpsiang dingin tuikhuk khat kihong ding hi” (Kei’ own translation) a cihna mun bulphuh-a kiphuak ahi hi. Ephesians 2:13 tawh kizawitawn mahmah hi.\nA nuntak sung tawntung lungsim gimna (melancholia) in bawlsia mahmah hi. Tua bang hun ciangin amah leh amah thah a kisawm hun zong om mai hi. Ama’ phuah late lakah a ngaih phadeuh late tua bang hun khit cianga a phuah hi sezen hi. A sihkhiat dong Pasian in nungngatsan kha ding cih a patauhna pan suakta zo mahmah lo mawk hi. Ahi zongin a sih madeuh-in a lupna tungah a mai tai mahmah-in om-a, “Vantung kongkhak hong kikhaksan het kei taktak mawk veh e” ci hi. A pumpi zawngkhal dena a lungsim a kip loh hangin mi tampite a hehnem ding leh tha a pia ding lai tampi gelh-a la tampi a phuak dinga Pasian’zat mi thupi mahmah khat ahi hi.\nHih la a aw bel England gama kiphuak hi lo-in America gam kiphuh cil lai hunte a kisasa la-aw khat a kila ahi hi. “Father of American Church and Public School Music” kici zawzen Lowell Mason in arrangment a bawl ahi hi. Amah January 8, 1792 ni-in America gam Medfield, Massachusetts ah suak hi. A khangno lai-in Savannah, Georgia ah tenga, 1827 kumin Boston ah kisuan-a, tua lai-ah a ten sungin Boston School of Music phuan hi. Boston-a sangte ah music a kisin nadingin a phuangkhiapa ahi hi.\nTua khit ciangin Europe gam lamah zin-a laihilhzia sin hi. America a tunkik ciangin music kikhoppite vaikhawma mite in paakta-in mi zo mahmah hi. 1851 kumin New York City ah kituah a, tua lai-ah hymn leh la tampi kaikhawmin khenkhia hi. La-aw dawng 700 val phuak h,i ci-in kiciamteh a, tuate lakah hih la, “Vanglian Kumpipa Hong Sihna” (When I Survey the Wondrous Cross) banah, “Vuuk Paakna Gam Mual Panin” (From Greenland’s Icy Mountain), “Nang Tawh Naizaw Nuam Ing” (Nearer My God to Thee), cihte kihel hi. “Leitung Lungdam Topa Hong Pai” (Joy To the World) la a gualpa (arranger) zong hi lai hi, a aw bel George F. Handel’ (1685-1759) phuah hi, kici hi. 1855 kumin New York University in Doctor of Music degree pia a, America gama sang khatpeuh in tua bang degree a piak masaknapen ahi hi. Rev. Zam Khat Kham (Christian Hymn te’ tangthu 2005)\nPrevious: Sweden ah mawtaw khatin mipi phialnawkgawp in 3 sikhin, tampi liam ~ ZD\nNext: Khuak hoih sang hanciamna hoihzaw ~ Pau Do Lian


url: =Zawl tuahsiam sisan ~ Sia Kung Mung :: ZOMI DAILY\nposted on 30 January 2015 at 10:47 am Lomkholna: Article, KungMung\nSumlepai mah in thugen hi ding hi ven, Kimno’ nu pen nidang hong bang nawn pha lo hi. A pasal’ kiangah, “mi banga ta tampi nei hi lo ihih ciangin Kimno pen meigong tagah daipam peuh tawh ke’n kitengsak zo lo ding hi’ng,” cih dan gengen ta hi. A pasal in bel, “Ei zong i kitencilin bang teng nei i hiam. Neihsa lamsa sangin ki-itna thupi zaw hi,” cihsan zel hi.\nAhi zongin Kimno’ nu om thei loin Kimno mizawng tagah tawh kiteng leh ei zong i vang kiam ding cih dan peengmawh tammawh in a gengen ciangin a pasal in, “Kei lah khualzin den hi ve’ng, Kimno’ mailam vai bel nangma thuthu ci leng aive,” ci ta hi.\nNitak khat khangno lasin khit ciangin Tuangno in a ngeina bangin Kimno a inn ciang va kha hi. Kimno’ nu in aw khum dikdek tawh innsung lutsak hi. Kimno niangtui bawlsaka, tua hun sungin Tuangno kiangah a hun lai-in kithuah nawn kei un, nang zong na dinmun kitel in cih dan a tangpi a tangneu tawh khut dikdek hi. Tuangno in bangmah dawng se loin, Kimno in a maipuak en a, a theih khak loh nading hanciam hi.\nAhi zongin a lungsim sungah atomic bomb puakkham hi. A nu’ thanem luat ding ut lo ahih manin Tuangno in a nu’ kiangah hih vai kam keek se lo hi. Tua laitak pen tan 10 laivuan khit, sangkhakpi sung hi bilbel in, Kimno tawh nisimin kimuh kul lo a, phadawm lai hi.\nTan 10 laivuanna hong kitheih ciangin a nihun lai ong tuak uh hi. A meizom bel om zo lo hi. Tu-in pilna sang sinna sangpi (university) zop ding hong hita hi. Kimno’ ading haksatna a om loh hangin Tuangno’ ading sang zop nading ol nawn lo hi. A lungsim tawngah zong Kimno’ nute’n hong deih lo lua uh ahih teh, Kimno in pilna sang va sin henla, ke’n ka sep theih bangbang semin ka nu ka vak kawmin distance tawh degree khat peuh la mai leng hoih in teh. Hong kideih lo lua pipi zong maizumhuai, kikhen theih nading Pasian’ hong lampi khunsak hi-in teh, ci-in ngaihsun hi. A lungsim kizo hi.\nKimno in bel a nu in a U Tuangno’ tungah a cihgawp teng lah theikha lo a, sangpi kahkhawm ding ci-in lawp mahmah hi. U Tuangno’ kiangah a lawpna teng a gen leh a U Tuangno nuam mahmah dingin a up pen hong maikhing keei mawk hi. A hang a dot ciangin a hi bang lianin lah gen ngam lo in, “Ka nu nasep hat nawn lo, ke’n ka vak kul ta, kei sangkah thei nawn lo ding,” cih ciang bekin dawng hi.\nMi’ thu tel loin Kimno in, “Ke’n cycle khat lei ding, U Tuangno in hawl ding, i nihin pello sangkah lai ding, i nu na semsak nawn lo ding, kei ma’n kanute’ kiangah gen le’ng, i nute a kilawmta hi, huh lua ding hi,” ci-in thangah takin a gen ciang, na teltheih hun ciangin hehpihhuai si ni cia,” ci-in Tuangno in a lungsim sungah nasa mahmah hi.\nHih thu hangin Kimno hing kiam hi. Anu’ cih bangin a U Tuangno tawh kikhen ding dan a lungsim ah a gel hangin piang thei mahmah loin, a ngaihna khang semsem zawsop hi. Zan ciangin ihmu thei lo a, tuisik nangawn valhhaksa hi. Nino nitak lasin hun a tunkal a ngaklah den pen tu-in a U Tuangno a muh ding lawp napi, a langkhat ah mungam lo hi. A mah a nei, a hauzaw hi a, nidangin a zahkaizaw, a lungneuzaw a U Tuangno a inn zot den hi a, tu-in a va zot ding ol lo hi. Tuangno in a lungsim thuakna a ip zawh hangin Kimno in im zo lo a, a maipuak ah kilang pah hi.\nA lawmte in, “Bangci na hiam, natna hoih lo ngah na hiam, hi ci hing kiam,” a cih ciangin natna hoih lo a cihin thangpaisaka, a lawmnu khat kiangah a sungthu teng genkha-in mitengin thei thang hi. Tuangno lah a ngeina dan ciang mahin a om lel teh Kimno pen om thei mahmah loin nikhat thu kikuppih hi. Tuangno in bangmahin a vei lo dan khatin, “Ahi mah ve, Kimno, nute pate thumangte a nahlawhpeek, ci-in paunak i nei ve,” a cih hiathuat se pen Kimno lungkim zo lo hi. Ama deihna ah, “Na nu in tua bang hong cih vial, zawltai ziau ni,” cih dan za nuam hi. Ka U Tuangno in hoh hong ngai zo taktak lo ahi tam, ci-in zong muangmawh pian hi.\nKimno zong tha ngah lopi-in sangkah pong hi. A pa khualzin hong tun ciang, Kimno gawng salua ahih manin a lung nuam vetlo hi. A zi kuppihin, “Ei kiten ding lai-in zong ka sunghnu ding in zawng lua hong sa in hong deih kei ve. Kitensak loh phamawh dinmun i tun cianga, a pau nawnlo bek hi-in kei hong deih keei lohpi, tu’n lah na khempeuh ah hong muang hong suang ngel ve; ei’ hun lai zong phawk ve,” a cihleh Kimno’ nu in “Zum thei o maw,” ci kawmin a gilvun nuaisaka, Kimno’ pa in nasa pipi awngkhia ngam loin thuak tentan hi.\nNikhat ni-in Kimno mawtaw cycle tawh sang a kah leh ama lampi zuih dan a maan hi napi, a nung panin tangval zukham thum cycle khat ah hong tuangto in, hat lua a, hoihtak hawl thei lo uhin Kimno cycle a nunglam pan phuto uh hi. Tangvalte nih phualsih pah in, Kimno le tangval khat in khuaphawk lo uh hi. Kimno a khe liama, si tam luang mahmah hi. Lukhu khu ahih manin a lu liam lo hi.\nTangval khuaphawk lo pen ganpi gawh cianga a si nai lo deuhte danin a gawl ciakin tau nainai hi. Ki-um ngeingai, ki-awng ngeingai pongmawkin kuamah in bangmah hih thei mello hi. Moh puak dingin a pai Tuangno in va tuakkha a, Kimno ahih lam a theih ciangin a puan balkekin a siluanna a kheliam tuampah hi. Peithum mawtaw khat samin a khuaphawk lo tegel zatopi-ah puak vingveng hi.\nKimno’ nu zong nik khek man lo, sam hiat man lo liangin zato hong tunga hong kidik keei hi. Kimno’ nu hong tun madeuhin Tuangno kihemkhiasim hi. Siavuante’n “Den mah teh khua hong phawk ding hi, si kisam bek hi, patauh ding omlo hi,” a cih ciangin a awm hong vang zawdeuh hi.\nKimno in khua hong phawk ciangin a nu hong kap saan leuleu hi. Kimno in sihawm kua cih a dot hangin a gen thei kuamah om pak lo hi. Siamahte khat in, “Na tanu a sitam luangkhia lua, tawm hong ziakai kha le uh cin kilap lo ding hi. A sinam kibatpih a om pah zong na hin nading vua kisiam hi,” ci-in gen hi.\nKimno: “U Tuangno, Pasian mahmah hoih lua, i thunget hong dawng mate.”\nTuangno: “Ai ve, kilungkim ciata i kiten theih, ahi zong, nang bel tagah zi nai ta ve.”\nKimno: “U Tuangno, nang bel, thanemna mah neinei lai. Kei adingin ka Pasian zom, ka lutang hi teh.”\nTuangno: “Gen thu lailak in, i mopawi ah, hua nang hong phukha tangval thumte, a nungta bang uh hi leh a tuam vilvel in samin letsong pia nuam tak ing ei.”\nKimno: “U Tuangno, hai pianpian na hia, hong phu lum dektakte letsong pia nuam cih mahmah, a genin genhuai kei.”\nTuangno: “Hi lo ee, kei adingin amau teng thupi lua hi ven, Sakha ngah kha lo a, bawmta a sem uh ai vi.”\nKimno: “Bang ci e, a koi ci dan e.”\nTuangno: “Nidang lai a, lawm kingai kikalah a kiten theih nading palai a semte bawmta kici. Tuate’n mopawi ciang sa kigo a khaguh nuai lam ngah. Ei gel pumkhat suah nading amau zawltuah hong sem napi sakha ngah man lo uh.”\nKimno: “Kheltatpa, nang lah thukhelkhel, kei’ muhna ah amau lah hi, a diakdiakin zawltuahsiam na sisan ai ve……”\nPiakkhiatna lakah nuntakna sisan piakna pen piakkhiatna lian penpen ahi hi. Sihopna tawh Zomite in ki-itna lakkhia ciat ni. Sia Kung Za Mung (Ciimnuai Private High School)\nPrevious: Pa Lukas Kap Sawm Dal – Buansing Beh (kum 31) in hongnusia\nNext: Tate thungetsak ciang theih ding thu


url: =Japan gamsung misipuah kidemna kibawl in numei khatin akhatna ngah :: ZOMI DAILY\nposted on 27 August 2017 at 6:37 pm Lomkholna: Japan, News, Sawltak, World\nJapan gamsung ah misi bangcipuah, puan bangci laihsak cihte akipan kidemna abeisa Thursday ni in omsak uhhi. Hih kidemna pen “Japan’s biggest funeral expo” ciliang uh a, Japan gamsung ah sihvuina vaitawh kisai in lahkhiatna ah anopci penpen khatin akiciamteh khat ahihi. Hih kidemna pawipi pen Japan gam ii khuapi Tokyo City sungah “Life Ending Industry EXPO 2017” cih thulu tawh akibawl ahihi.\nMisi aom ciangin asikhin hilel ci’n koihsukziaulo uh a, hoihtak puahsiang, puanhoih nono silhsak uhhi. Tuapen abeisa kumtampi, taangtawn pekpan in azatzat uh angeina “Ancient Skill” khat hi a, “Ritual dressing of the dead” kici hi.\nTua misipuah kidemna ah kum 23 aphakhin numei khatin akhatna ngahkhia hi. Tuanu minpen Rino Terai kici a, anunung ah Finalists akidem mi 4 te lakpan in akhatna angahkhia ahihi.\nRino Terai in agenna ah hih kidemna ah gualzawhna ka ngahtheih nadingin nisim in misi bangcipuah cih kaki sinden cihi. Tuabang in akisin laitak in Video zong kakizaih a, koimun koiteng ah bangci bangin ki puahphatheiding kahiam cih keilekei kaki sitphakikzel cihi.\nJapan’s Shinto Religion biakna thuzui te’n misi aneih uhciang in apumpi pen hoihtak in puahsitsetsak uhhi. Tuabang in misi apuahding pen amuan mahmah tebek uh cial in, tuabang nasep asemte pen “undertakers” kici hi. Meltheih tanau te muhna ah misiluang pen hoihtak puahin, apumpi leh azahmawh cihte akidawklo theithei in niklepuan alaihsak theite kideihzaw hi. Misi tepen leitung adangkhat ah apaiding cihdan in ngaihsun uh a, khualzinding bangdan in hoihtak in kithawisak sitset uhhi.\nJapan gammi tepen cidam mahmah, kum tampipi nungta uh ihcih hangin ahun tungtungta “Ageing Society” hitamawk ahih manin, sihdingpen kipelhthei tuanlo hi. Tua ahih manin asih uhciang in hoihtak in akem apuahding pen lunggulh mahmah uhhi.\nOkuribito Academy panin makaipipa Kimura Kouki in agenkhiatna ah Japan pen Ageing Society hita ahih manin, misi aom ciangin akem apuahding Special Skills anei Undertakers tampi kisam hi ci’n genkhia hi.\nVideo: Japanese undertakers dress up best looking corpses\nTuahang in hih Undertakers kidemna aneisak hi a, hih tungtawn in misikem misipuah te’nzong asiamna uh Skill te khangtotuamding in lamen uhhi.\nHih kidemna panin kikhaih khiakhia in, anunung Finalists mi 4 bek hong cianta hi. Tuateng pen Stage tungah misi ciangin akihong Funeral Music kihong hiauhiausa in, thukhending Judges te’n endimdem uhhi. Misi akineih (asi taktak hisamlo) mi 4 tepen lupna muaiza “Mattresses” tungah lumdeldal in, kidemna kipan uhhi.\nRelated: Japan ah mawtaw khat lengzeza in Bus khat aphutlian laitak Video kizaihkha\nMisi pen ihtheihsa mahbang in akhut akhe te khauhgemgam hi. Tuate pen misipuah te’n bangdan in damtak in lenhiam, itbang bangci lahkawm hiam, akhut akhe te bangdan in letsak hiam cihte akipan ki encik in akhatna aki teelkhia ahihi. Sawltak #zomidaily\nPrevious: Keima teci na hi uhi (Luka 24:48) ~ Jam Daniel\nNext: Pianna Zuapa ~ Tdkhen\nVondeih Kep Ding – 51 (Pau Khan Kap)


url: =Hankhuk sungpan ka lunggulh :: ZOMI DAILY\nposted on 13 December 2017 at 5:19 pm Lomkholna: News\nKawlte’ paunak ah, “Pasal te in hankhuk a tun dongin zi deih, numei te in hankhuk sung dongah niik deih” ci, hi phial mawk leh kilawm. Papi pawlkhat in, “Ka sih teh na nu tawh hankuang khat ah hong vuikhawm un!” cih kam vaikhak a neih mah bangin nupi pawlkhat in ka sih teh ka niik, …tua hong piak pen, nute ni-a ka ngah pen hong keng sak vo!” ci-in sih kam vaikhak thei hi.\nA si ding dinmun ih tun taktak ciangin silh leh ten neklehdawn tawh ka buainawn kei hi. Ka dam lai-in ka neih sunsun tawh check-up na kibawl zel leng hici lo ding cih ka kisiikna lian mahmah hi.\nTu-in lupna tungah sih ding bek ka ngak ta hi. Hun khat lai-in akipilsak, kihatsak, akineisakpa, aki siangtho sak leh biakna mi kisa pa, zun leh ek a nam thitthit lupna tungah bangmah neilo in thanem, lung-am takin ka haina teng ka ngaihsun kik hi.\nSolomon in, “A mawknapi, a mawknapi, na khempeuh a mawknapi” a cih pen ka tel sinsen thei ta hi. Buangnai khedap bulh te leh taih khedap bulhte in a siangtho’na mun a pai uh teh kheguak mah ahih bangin Topa’ kiang kheguak, tangguak in ka zuan ta ding hi.\nHunkhat lai-in ka sum, ka mawtaw te tawh tungto leng ka ut mahmah hi. Mailam ngaihsutna tawh haksa takin ka khol sumte zato leh zatui lei nading ahih lam ka thei ta hi. Ka tanu te’n hong bawlsak hankuang sungah ka neih ka lam teng a ta phial zongin bangmah ka keng thei kei ding hi.\nA kineihkhem mi pawlkhat te’ leh ka zi, ka tate’ mai-ah zawngkhal in asi ding ka hi ta hi. Nong sagawhthukna te uh leh lengla nong dosaknate hangin ka nuam mahmah hi. Ka damloh lai-in kibawl nading hong leitawi le cin ka nuam zaw lai ding hi.\nKah nading tha neilo zahdong in lam-et bei kisa ka sanggamte na khetui nulding tamveipi ka kithawi hangin ka tangzo mahmah kei hi. Samsiatna leitung nusia in a tawntung Pasian kiang zuan ka hih lam tello na hih manun na hamsia mahmah uh hi. Tu-in tel taktak ta ing, “Nuntakna cih pen samsiatna leitung tawh kipana sihna tawh bei hi. Ahi zongin sihna pen beina hilo zaw-a tawntung nuntakna kipatna hi.” Xa Xang\nPrevious: Kalay Myone sungah thautawh Kai Za Khai kiman\nNext: Malaysia, Banting ah innkhat meitawh kihalsak, asungah mi 4 si


url: =Mi Tawh Kikholh Ciang ~ Hau Za Cin :: ZOMI DAILY\nposted on 4 June 2015 at 9:51 pm Lomkholna: Article, Hauzacin\nMi Tawh Kikholh Ciang\nMi tawh kikholh ciang hong it in hong ngai mahmah le uh i lungnuam mahmah se hi. Tua banga mite hong it, hong paktatna dingin kikholhsiamna (social skills) kisam hi. Sum tawh a kilei theilo mite itna leh ngaihna na ngahna dingin hihte phawk tawntung in:\n1. A maitang en in: Mi tawh kiho ciang khuadang khawng hong et sansan leh nuam kisa lo hi. A mittang mah en gega leng hoihpen hi. I mittang mah hong en gegate tawh thutang takin kiho nuam diak hi. Mittang ki etna ah cihtakna leh hanciamna kilang hi. Kimuang ngam taka maitang ki en cih pen pasal vai bek hilo in lungtang pha, lungtang gina cihna ahi hi. Tua bang mite kipampaih theilo hi.\n2. Phone koih khia phot in: Mi tawh kikholh ciangin phone khawng a mekmek uh leh lunglut hetlo cih kilang hi. Ka kihopih pa, nu tawh ka lungsim khempeuh pia ing cih na lahnop leh na phone leh na van dangte khoihlo in lakhia kei phot zaw in. A ging, a kisam valval ahih leh ‘hong theisiam pak in’ ciin genzaw in. Na kihopihte tawh na kiho khit dongin a dang nasep peuhmah koih phot in.\n3. A min tawh sam in: Mi i hopih ciang a min mahmah tawh sam teekteek leng ciik sitset hi. Zahtakhuai hi. Minneu a kisap sangin minpi tawh kisam masa in tua khit ciang min neu tawh kihopih leng nuamzaw hi. Mi khempeuh in min kiciamteh theilo a, a ciamteh thei deuh om hi. A mangngilh pahpah om theih a, tua bangte in dot kik mai, ahih kei leh a ma a dot kholh ding hoihzaw hi. Upmawh gen sangin siangtaka dot a, tua min tawh sap hoihzaw lai hi.\n4. Maitai in: Maitaina in guhngek dongin zeel thei ahih manin nuihmai a maitaina lim zat mahmah ding ahi hi. Ciamnuih siangtho leh thutak gen hun thei inla, ciamnuih kihhuai leh mite nopmawhsak ding thute gen khak loh ding hoihpen hi. Mite in na gamtat dan, na kampau dan, na om dan pan na lungsim hong en giugiau ahih manin na kampau ahoih pen dingin kidawm in, kammal siangtho leh kilawm zang den in.\n5. Khut kilet ciang khut khauhsak in: Mi tawh kimucil khut kilet ciangin khut zaw niangnuang sak kei in. Na khut khauh takin omsak inla, khauhlua in mekcip gawp cih bang bel hisak tuan kei in. Khut zaw ningniang tawh kilet khak pen thadah huai ngaungau mai hi. Na khut a khauh, kip bangin na pumpi zong tangtak in omsak inla, na din ciangin zong tangtak in dingin.\n6. Na bil dawh in: Mite in hong hopih ciangin a gen uh na tel na dingin limtak in na bil dawh in. Mi thugen ngai kawm, nadang sem kawm cih bang ahih ciangin thadah huai a, kikinloh vai hi. Mite in amau kikin hi, kilunglut hi cih a theihna dingin a thugen uh limtak ngaihsak ding ahi hi. Bil nih nei a kam khat i neih pen mi tawh kikholh ciangin mangngilh khak loh ding ahi hi.\n7. Bil dawh bek hilo, holimpih in: Mite kampau a ngai, bil a dawh bek hilo in a gen uh na theihte tawmtawm kuppih toto, genpih toto, dawng zel,dong zel cih bangin om in. Tua hileh na gente aman za nuam dinga, ama gente nang na zak lam a thei ding hi. Kuppih kiklo in ama gen\nbek ‘aw, aw…’ cici den mawk lecin na kikholhpihte thugen limtak ngaihsak lo, zak bel za in tello hiteh cih thei ding uh a, a tha uh dah lel ding hi. Tua manin a kilawm hun khop in kuppih ding, holimpih ding ahi hi. A gen na telloh te dong kik, na tel takpi hiam cih theihna dingin a gente nang kammal tawh genkik in ‘a dik hiam, na cihnop tua hiam’ ciin dong kik ding.\nTu hun ciang nasep ding tam kinei a, hihnop kihau in, vaknopna kihau hi. Hun kinawh a, hun kihaulo thei hi. Tua ahih manin a tom a sau i kikholh ciangin a manpha thei bang pena hun i zat theih nading deihna tawh kong at ahi hi.\nZomi Khangnote aw, hampha uteh.\nPrevious: Tulaai Leitung Thuthang Tuamtuam Updates June 4, 2015\nNext: Hi mah lungdam huaisa pen ingh ~ Zomi Quavadis


url: =Lam hilh Aksi ~ Khaineu Hatlangh :: ZOMI DAILY\nLam hilh Aksi ~ Khaineu Hatlangh\nposted on 19 November 2016 at 10:09 pm Lomkholna: Article, Biakna, Christmas, KhaineuHatlangh\nLeitung mipil te in Aksi pai zia en in hong piang ding thu genkhol thei uh aa tampi tak mah maan in dik hi. Tuma kum 2000 val lai-in zong nisuahna lam mipil te (Matt. 2:1-3) in Aksi lamdang khat mu in tua Aksi hong zui zui uhhi. Tua Aksi in mipil te Jew mite’ kumpi ding bek hilo in Leitung khempeuh ahonkhia ding Pa naungek iin hong suahna mun a tun dingin lam alak na hihi. Mi pil te in nisuahna gam lam pan in hong zuizui uh aa Judah gam hong tungta uhhi. Lampi ah buaina om maw omlo cih bel Lai Siangtho in hong genlo hi. Ahi zongin tua Aksi in Jerusalem va tunpih ahi tam ahih kei leh mipil te in amau upmawh thutawh Jew te khuapi Jerusalem ahih manin ci-in Jerusalem aa naungek suak ding lam-en tawm uh hi mai dinghi ven Jerusalem va tung uhhi.\nNi suahna lam mipil te Jerusalem hong tun uh ciangin Jew mite’ kumpi ding a suak naungek koi lai ah om ahi hiam ci in ong kan uh ciangin kua mah in thei lo in lamdang sa uhhi. Herod in hih thu azak ciangin lamdang sa in linglawng hi. Siampi te leh thukham hilh sia te in Kamsang te lai hong kan kik uh ciangin Bethlehem aa naungek a suah ding lam hong mu khia uhhi. Mipilte Jerusalem pan hong pai khiat tak ciangun tua nisuahna lam ah a muh uh Aksi hong mukik uh aa tua Aksi in naungek omna mun dong a tun mateng amai vuah na pai in lam na hilh hi (Matt. 2:9).\nMipil te in tua lamhilh Aksi hong zuih uh ciangin naungek Zeisu omna mun hong tung thei uh aa a biak khit uh ciangin a tawi uh vanmanpha te a pia uhhi. Herod kiangah a kihilkik lohna dingun a mang sung uhah Pasian in hilh ahih manin, lampi dang tawnin a gam uhah ciahkik uh hi. Tua bang in nisuahna lam pan hong pai mipilte in Herod a khem lam Herod in a theih ciangin heh mahmah aa tua mipilte tung panin aksi a kilat hun a dotna tawh kizui-in, Bethlehem khua leh a kiima om naungek kum nih ciang leh a nuaisiah khempeuh a that dingin a galkapte a sawl hi.\nHih ciang en pak ni. Mipilte in Aksi lam hilhna na zui uh aa ahi zongin leitung minthanna, Jerusalem amuh uh ciangin naungek suahna ding mun in lam en uh ahih manin Aksi lamhilhna na en kha nawnlo in amau geel tawm leh hoihsak tawm tawh Jerusalem hong tak ciang un buaina tampi in ong nung zuihhi. Bethlehem leh akiim khua aa om bang mah a theilo naungek kum nih ciang leh anuai siah te in thahna na thuak bek thamlo in Naungek Zeisu leh a nu le pa in zong Egypt gam ah gaaltaina va tuak hi. Aksi na en suak uhhenla, Aksi lamhilhna na zuisuak uh hi leh Jerusalem pai lo in Bethlehem ah pai suak in buaina om hetlo dinghi.\nTuni in na nuntakna sungah tua lamhilh Aksi hong lam lah zui khalo in leitung nuntakna, nopna leh utna peuh na zuihkhak leh buaina in hong nuizuih pah lian ding hi. Ahi zongin tua lamhilh Aksi hong lam hilhna na zuih laiteng buaina leh haksatna te a om teei hangin tua lamhilh Aksi in hong gualzawhpih in na tunna ding mun Nuntak tawntungna Vankhuapi ah hong tunpih dinghi.\nLamhilh Aksi mansuah kha ken! Zeisu kiang hong tunpih dinghi.\nPrevious: Minister: Malaysia gamsung ah Myanmar Refugee tamsemsem\nNext: Trump in Cabinet Minister ding mithum pulak khiatbeh ~ Thang Khan Lian


url: =LESSON 3 APRIL 9-15 CAIN LE A SUAN LE KHAK ~ MUC\nLESSON 3 APRIL 9-15 CAIN LE A SUAN LE KHAK\nAdmin 10:13:00 PM Articles, Sabbath School Lesson\nCAIN LE A SUAN LE KHAK\nTu Kaal Sung Sim Ding: Pian.4; Heb. 11:4, Mic. 6:7, Isa. 1:11, 1 Cor. 10:13,1 John 3:12, Pian. 5. Pian. 6\nKAMNGAH: ‘Mantakin sem lecin nang hong kisang lo ding ahi hiam? Ahi hangin a maanin na hih kei leh na kongbiangah mawhna in hong buk khinkhian hi; nang zawh hong sawm hi, a hi hangin nang na zawhgawp ding ahi hi, aci hi.” (Pian. 4:7).\nPiancil Bu sungah mawhna hong lut khit phetleh Adam le Eve in Eden huan panin hawlkhiat thuak uh hi, cih hong hilh hi. Tua khit ciangin ta neihna le sihnate in kimu toto hi. HIhte in Pian 3 sunga genkholhnate a tangtunna hi, cih kimu thei hi. Pian. 3 le 4 sunga thute in thu mungtup le kammal a kibang tampi kimu thei hi. Mawhna kipulaakna (Gen. 3:6-8 le Pian. 4:8 enkak in), leitang (adamah) panin samsiatnate (Pian. 3:17 le Pian. 4:11 enkak in), le hawlkhiat a thuakna uh (Pian. 3:24 le Pian. 4:12,16 enkak in).\nHih thute in genkholhna a tangtunna hong hilh hi. Mawhna hangin Pasian in a genkholh thute tangtung hi, cih kimu thei hi. Eden Huan panin Adam in hawlkhiat a thuak khit ciangin amah in lametna tawh kidim hi. Tapa khat nei-in Eve in Pian. 3: 15 kigen bangin Messiah kamciam a tangtun nadingin a ngaihsunpah hi. Ama tapa pen Messiah hi dingin a lamen hi.Hih thupiang khit ciangin Cain mawhna in zomto hi; Lamech siatna, mihing nuntak tomna mihingte siatna a hong khan semsemna, cihte in Pian 3 sunga genkholhna a tangtunna hi, cih pulaak hi.Tua bang hi mah taleh leitung in lamet bei ahi kei hi.\nCain le Abel\nPian. 4:1, 2 sim in. Tapa nihte suahna panin nuntakpih ding bang thu na mu thei hiam?\nEden Huan panin Adam a kihawlkhiat khit ciangin thupiang kiciamteh in nausuahna thu hi. Hebrew tawh kigelhna-ah Pian. 4:1, “Topa (YHWH) kammal in cih thu le mipa tunga a pulaak thute in kizopna nei hi, cih hong hilh hi. ‘Kei in mipa (Topa) ka ngah hi.” ci hi.” Keimah in tapa - Topa ka ngah hi.”\nHih thu in Eve in Messiah hong khangkhia ding genkholhna (Pian. 3: 15) phawkkik ahihlam kilang hi. Amah in tapa khat a neih ciangin tua tapa in Honpa hi dingin a um hi. Honpa hong pai ding Eden huan panin genkholhna omkhin hi. Adam le Eve in tua kamciam a zak uh a kipan tua genkholhna tangtung mengmeng dingin a ngaklah uh hi. Ta a neih masak pen hong suah ciangin Honpa hi dingin a lamen uh hi.” Ellen G. White, The Desire of Ages, p. 31.\nPian. 4 sungah Cain thu bek kigelh hi mai hi. Amah bek tapa upa masa pen hi lo hi. A nu le pa in bia dektak uh hi. Pian. 4 sungah zong ama thu bek mah kigen hi. Eve in Cain a neih ciangin a lungdamna pulaak a, Abel suah ciangin bangmah pulaak lo hi. Piancil Bu gelhpa in Eve in naupaai kik hi, ci-in pulaak hi (Pian. 4:2).\nCain min in Hebrew kammal “qanah” hi-in a khiatna in “ ngah” neih le lam ngahbeh” “na manpha khat ngahna cihna hi. A dang khatin pulaak ding hi leng, Hebrew min “Hebel” Abel, a khiatna in “tuihu” (Late 62:9),ahih keileh “huu”” (Late 144:4) cihna hi. Cihnopna-ah bangmah hihlohna, a mawkna nunna gil neih lohna cihna suak hi. Hebel (Abel) kammal in Thuhilhsia Bu sungah zong tam veipi kizang hi. Solomon in “a mawknapi” ci-in pulaak hi. Lai Siangtho hong hilhna val i gen nuam kei a, Adam le Eve in a lametna uh Cain tung bekah nga uh hi; Cain a suahin kamciam Messiah hi kha ding hi, cih lametna anei uh hi.\nI nuntakna sung bangte in “hebel” a mawkna taktak hiam? Bang hangin bangte in thupi-in bangte in thupi lo hi, cih khentel ding thupi hiam?\nCain le Abel nunzia in kibang lo hi. A nunzia bek uh kibang lo hi lo-in amin mahmah uh zong kibang lo hi. A nasep uh zong kibang lo hi. Cain in lokho mi hi-in, (Pian. 4:2), khua-ul kai-in nasem hi. Abel in ahihleh tuucing hi (Pian. 4:2); Tuucing nasep pen mi nunneem le hehpihna lungsim kisam hi.\nCain in khaigah kaikhawm mipa hi. Abel in tuucing hi. Hih nasep nihte in a kibang lo biakpiaknate pulaak hi (Cain in khaigah tawh biakpiakna nei-in, Abel in tuu tawh biakpiakna a nei hi). Hih biakpiaknate in a kibang lo lungsim puakzia ngaihsutnate zong pulaak hi. Cain in a khawhsa lak panin khaigah kaikhawm kawikawi a, Abel in a khawi ganhingte lak pan tuu tawh biakpiakna a nei hi.\nPian. 4:1-5 le Hebrews 11:4 sim in. Bang hangin Pasian in Abel biakpiakna sangin Cain biakpiakna nial hi ding hiam? Hih biakpiakna nihte koi bangin telthei ding i hiam?\n“Sisan luanna om lo-in mawhmai thei lo hi. Cain le Abel in Khrih sisan um mah uh hi. Meihal biakpiaknate limciinna tungtawnin mawhmai-na kingah hi, cih a thei uh hi. Hihte banah leitang panin khaigah masa penin Topa tungah lungdamkohna-in AMa mai-ah paipih ding ahi hi.” Ellen G. White, Patriarchs and Prophets, p. 71.\nAbel in ahihleh Pasian lamhilhnate zui-in sisan tawh biakpiakna a piak khit ciangin khaigah tawh biakpiakna a nei hi. Cain in tua bangin a piak ding awlmawh lo hi; Cain in sisan tawh biakpiakna pia lo hi.Leitang panin khaigah bek tawh biakpiakna a nei hi. Tua bangin a gamtatna pen thuman lohna ahi hi; a sanggampa tawh kibang lo hi. Sisan kihel lo biakpiakna pen upna tawh hotkhiatna kingah hi, cih thu ete phat dingin hong phawksak hi. (Abel biapiakna le sisan tawh biakpiakna) Cain le khaigah tawh biakpiakna tawh kilehbulh hi, kibang lo hi; Cain biakpiakna in gamtatna tawh dikna ngah ding hanciamna hi. Hih biakpiakna nihte in Pasian tawh kizopna-ah thupi mahmah hi mah taleh sisan ahi a, khaiga a ahi zongin tua nate in vangliatna nei ahi kei hi. Tua nate in limciinna khat nei uh hi.\nMicah 6:7 le Isaiah 1:11 sim in. Koi bangin a hong hilh thute nuntakpih thei ding i hiam? Biakpiaknate-ah bangci\nPian. 4:3-8 sim in. Cain in a sanggampa a thahna-ah bang thu in tawsawn hi ding hiam? 1 John 3:12.8\nCain in Abel tawh a kizopna-ah thu nih nei hi. “Cain a hehsuak hi; a hehna a maitang in lak hi. (Pian.4:5). Cain in Pasian tung le Abel tungah heh hi. Pasian tungah a hehna a hang pen hih pen thuman lo hi, ci-in ngaihsun hi. Cain in a sanggampa Abel tungah heh hi. Bang hang hiam cihleh amah in Abel tungah hazatna lungsim a nei hi. Bang thu haza hiam? Biakpiakna? Lai Siangtho in a pulaak loh thu tampi om kha ding hi. Bang thu bang thu om hi phial taleh Cain pen lungkia hi. Bang hang hiam cihleh ama biakpiakna pen kisang lo hi.\nPian. 4:8 sungah Cain dinmun tawh kizui-in Pasian in dotna nih nei hi; Pasian in theih loh nei-in theih nadingin tuabangin dotna nei hi lo hi. Cain in Pasian mawhsakna thuak lo hi. Adam tungah thudotna a neih bangin Pasian in Cain tungah thudong hi. Pasian in thei lo ahih manin thu dong hi lo-in Cain in amah le amah kisittelin a mawhna kisik ding deihna tawh Pasian in thudong hi zaw hi. Mihing in Topa nusia-in taisan hi mah taleh Topa in a mawh mihingte hong honkhia-nuam tawntung hi. Tua ciangin Topa in hih bangin Cain lamlak hi: Amasa-in Cain in limtak sem dingin Pasian in gen hi. Ama thupiak bangin zui hileh ama biakpiakna zong Pasian in sang ding hi. Cain in a mawhna kisik a a ngaihsutna a khel ding deihin Topa in thu dong hi. Pasian in Cain mawhna maisak ding le sangkik dingin a kamciam hi. Cain bangmah in eite zong Pasian in Ama ta dingin a hong sang hi; ahi zongin Pasian hong sawlman ding kisam hi; Cain deihna siksanin Pasian in a sang ding hi lo hi.\nThu khat panin “Nang mah in hoih hih na hih keileh mawhna in hong zo nuamin kongkhakah hong buksan hi. Nang mah in na zawh ding ahi hi”(Pian.4:7). Pasian lamlahna in mawhna bulpi pulaak hi. Tua in Cain sungah mahah kimu hi. HIh munah Pasian in Cain lamhilh hi;ama pai nading lampi Pasian in a hilh hi. Pasian lamlah nihna in mawhna tawh kisai lungsim puakzia tawh kisai hi. Mawhna in lungsim kongkhakah omin “na nuntakna hong uk nuam hi.” Pasian lamlahna-ah tua mawhna na ukzawh ding ahi hi: ‘Nangmah in na zo ding hi.” Hih thu mah James in zong pulaakkik hi. “Mi khat in zia-etna a thuak ciangin ama deihna a zuihleh mawhna sung puk ding hi” (James 1:14). Lungdamna thu in mawhmai-na ding hong kamciam bek tham lo-in mawhna tungah zawhna zong hong kamciam hi. (1 Cor. 10:13.) A tawpna-ah Cain in kuamah a mawhsak ding om lo hi; amah le amah mah ngawh ding sim loh kuamah dang om lo hi. Eite khempeuh zong tua mah hi lo i hiam?\nMihing in deihtel theihna nei ahihna thu bang hong hilh hiam? Pasian in thagum hatna zangin AMa thu mang dingin hong sawl lo hi.\nPian. 4:9-16 sim in. Bang hangin Pasian in “Na sanggampa Abel koi-ah om ahi hiam? ci-in dong hi ding hiam? Cain mawhna le a mawhna hangin a vakvai mi khat ahihna koi bangin kizopna nei hiam? (Pian. 4:12)?\nCain tungah Pasian thudot in Adam tunga a dot “Koi-ah om na hi uh hiam? cih hong phawksak hi. Hih dotna in Eden Huan pan hong kipan mawhna le Cain mawhna kizopna nei hi, hong hilh hi. Cain mawhna in Adam tawh kisai lo hi mah taleh Adam mawhna pan hong pai mawhna hi. Cain in amawhna thei lo-in niallai hi. Adam in a zi ngawh hi taleh amawhlam thei-in nial lo hi. Cain in ahihleh Pasian maitang nial hi. Pasian in dongkikpahin a thumvei-na dotna-ah “Bang khial na hi hiam? ci-in dong hi. Cain dawnkik ding ngak lo hi. Bang hang hiam cihleh amah in na khempeuh a thei hi. Abel sisan in leitang panin thugen hi (Pian. 4:10); Pasian in Abel thatpa thei-a, thuk ding hi, cih limla hi. Abel in lei suak hi; mawhna hong lutcil pulaakkik hi. Topa in Adam tungah lei-ah na ciahkik ding hi, cih a gen thu a tangtung hi (Pian. 3:19).\nPian. 4:14 sim in. Cain kampau “ na muhna panin ka maitang ka sel hi, cih thu in bang thupina nei hiam?\nAbel sisan kibua-in tu-in leitang in samsiatna a thuak hi (Pian. 4:12). Tua hangin Cain in galtai-in vakvai-in a om hi. Cain in Pasian thukhenna a zak ciangin Pasian ompihna thupina a theiphasan hi. Tua lo-in a sanggampa a thahna hangin a nuntakna bei thei ahihlam a phawk phapha hi. Cain in Topa mai panin taikhia hi mah taleh, Topa in Ama hehpihna a laak veve hi (Pian. 4:16); Topa in sih theihna dingin panin dalna khat a pia hi.Tua ciamtehna in bang hiam, cih i thei kei hi (Pian. 4:15) Lai Siangtho in zong hong hilh lo hi. Bang bang hi taleh tua in Pasian hehpihna angah hi.\n“Na mai panin kisel “ (Pian. 4:14) cih thu in bang a cihna hi ding hiam? Bang lauhuai-na tuak hi ding hiam? Mawh nei mi adingin tua dinmun tawh kipelh nading lampi in bang hi ding hiam?\nPian. 4:17-24 sim in. Cain suan le khak in koi bang hiam? Caih gitlohna in mihing siatna koi bangin lampi honsak suak hiam?\nCain tupa Lamech in Cain siatna pen ama siatna bangin a pulaak hi. Cain gitlohna le Lamech gitlohna etkakna in thu manpha hong hilh hi. Cain in ama mawhna seelcipin a om hi. Lamech in ahihleh kisak theihpihna-in nei-in la-in a sa hi (Pian. 4:23, 24). Cain in Pasian hehpihna a ngen hi. Lamech in lah tua bang a ngetna kipulaak lo hi. Cain tungah Pasian in a zah sagihin thukkik hi. Lamech in ahihleh sawm sagih mun sagih vei thuhkikna ngah ding hi, cih a um hi. (Pian. 4:24), ama mawhna kiphawk ahihlam kimu thei hi. Cain in zi khat bek nei hi. ( Pian. 4:17); Lamech in ahihleh zi tampi neih hong pankhia pa hong suak hi. Zi nih nei hi, cih Lai Siangtho in ciamteh hi. (Pian. 4:19).\nSiatna liatna le kiphatsakpihna in khangsawn Cain suan le khakte tungah hong tung hi. Cain suan le khak in siatna sung a tun uh a kipan amaute in phutkhakna thak nei uh hi: “Adam in a zi luppih (thei hi)” (Pian. 4:25), tapa Seth a nei uh hi. Hih min in Eve phuaksak hi-in, Pasian in Abel aitangin a dang tapa khat hong pia hi, cihna hi.\nA taktakin Seth pianma-in Abel a piang hi. Sethmin in Hebrew ’ashit,” panin hong pai hi-in a khiatna in “ Keimah in ka koih ding hi.”(Pian. 3:15), hih in Messiah hong pai ding genkhol hi.Messiah in Seth suan le khak sung pan hi ding hi (Pian. 5:3), Enoch (Pian. 5:24), Methuselah, le Noah tawh tawp hi. Noah (Pian. 6:8).\n“Pasian tate” cih thu (Pian. 6:2) in Seth suan le khak pulaak hi. Bang hang hiam cihleh Seth suan le khakte in Pasian lim le meel a kemcing mite ahi uh hi (Pian. 5:1, 4) Lamkhat panin “mihing tanute cih” thu in (Pian. 6:1) thu hoih lo thu khat pulaak uh hi. Pasian lim le meel suun le mihing lim le meel cih thu in a kibang lo thu nih a pulaak hi. “ Mihing tanute” in Pasian tate cih thu tungah huzaap hi. Pasian tate in amau deih bangbang teelin a tenpih uh hi” (Pian. 6:2), mihingte in lampial uh hi, cih pulaak hi.\nPian.6:1-5 sim in. Mawhna siatna bang pulaak hiam? Bang hangin Pasian vangliatna in i nuntakna panin mawhna khemkhia zo thei hiam?\nNgaihsutbeh Ding: Enoch in Pasian tawh lampai khawm hi” cih thu in (Pian. 5:22, 24) nisimin Pasian tawh nisimin kinai takin a tonkhawm hi, cihna hi. Enoch in Pasian tawh kinai takin nungta khawm hi. Hih kikholhna in a tuam vilvel kizopna hi; tua ciangin Pasian in amah lato hi. (Pian. 5:24). A nunung penah a kipulaak thu in Adam suan le khak adingin thupi-in, Pasian tawh a nungta khawmmite in a nung ciangin Paradise ah Pasian tawh a nungta khawm uh hi. Noah zong Pasian tawh lampai khawm hi (Pian.6:9) tua ciangin amah in midangte bangmahin sihna a thuak hi. A tuam vilvel hehpihna a ngahna hang zong kipulaak lo hi. Tua hehpih\ntheihna ngah theihna kihilh lo hi. “Enoch in thuman hilhpa hong suak hi, Pasian in ama tungah a pulaak thute a genkhia pa hong suak hi. Topa a zahtakte in hih mi siangthopa mu dingin a zong kawikawi uh hi.Amah in thuhilhna le thungena a nei hi. A kim a paam mite tungah thu a hilh hi. Mun khempeuhah Pasian thupuak a gen kawikawi hi. Amaute in vauhilh kholhna thu a za thei uh hi. Amah in Seth mite tung bekah nasem ahi kei hi. Cain in Pasian mai panin taikhia-in, Pasian in a lamdang thu muh theih tuamtuamte amu sak hi. “ En un, Topa in AMa mi siangtho mak tul za tampi tawh leitung thukhen dingin a hong pai hi. Pasian zia le tong tawh kituak lo-in a nungta mite tungah thukhen dingin a hong pai hi.” Jude 15.”—Ellen G. White, Patriarchs and Prophets, p. 86.\n1. Bang hangin Cain in a sanggampa that hi ding hiam? Hih a nuai-a Elie Wiesel pulaak thute sim in: “bang hangin Cain in Abel that hiam? A pasih khit ciangin amah kia bek nungta nuam hi kha ding hi. Amah bek mah in Pasian tawh kisuun hi. Cain in Pasian dinmunah om nuam ahih manin a sanggampa that hi kha ding hi. Pasian dinmun a luahnuam mi in midangte nunna a that hi.” Elie Wiesel, Messengers of God: Biblical Portraits and Legends (New York: Random House, 1976), p. 58. Mi that lo hi mah taleng koi bangin Cain lungsim puak pelh thei ding i hiam?\n2. Noah TUicinma mite nuntak sau le Abraham, Isaac cihte nuntomna enkak in (Pian. 5). Koi bangin mihing nuntakna kiam semsemna theitelna hiam? Hih thu in Darwinism upna tawh koi bangin kido hiam?


url: =Ni Lamdang Khat! ~ Pu Thangboi :: ZOMI DAILY\nposted on 24 October 2017 at 7:09 am UTC+9:30 Lomkholna: News, Thangboi, Zomi\nZomi tading in ni thupi pawlkhat a om hang in Ni Lamdang tam hetlo hi. October 24 ni pen Ni Lamdang khat ahi hi. Bhh cih leh ;\n1. Zomi minsel party khat ih neih sun ahi ZNC/ZCD party suahni pen October 24 ni hi. Tukum (2017 kum) October 24 ni in kum 29 cingding hita hi.\n2. October 24 ni pen UNO ni hi. Hih ni in UN Charter (UNO thukhun) akikipsak ni hi.\n3. ZRO’ makaih ahi Thautawi Kipawlna nam 8 te’ kigawm khopna ahi UPF (United Peoples’ Front) te India kumpi tawh October 24 ni in kihona nei ding uh hi. Pawlpi tuamtuam in thungetna tawh a panpihna ding in ZRO in tukha 20 ni in mipi’ tung ah cialna nei hi.\nTukum ZCD birthday pen ZCD makaite’ omna ahi Naypyitaw ah October 24 ni in kawlgam ulian pawlkhat tawh kibawl ding hi. Hih pawi ah kihel ding in ZCD GSpu Pu Gin Kam Lian leh Pu Pau Lun Ming Thang te’n itna ngaihna takpi hong sam uh ahih man in lungdam in ka angtang mahmah hi. Ahi zong in gelkholhsa vai tampi leh gelkholhloh vai tampi om ahih man in ut mahmah tase leng ka paithei kei hi.\nMai 2018 kum ciang in ZNC/ZCD kum 30 cingta ding ahih man in tua kum 30 cin pawi khiatna neitak leh thupi tak in ih bawlzawh ding thupi ngaihsut huai kasa hi.\nUPF leh India kumpi te’ kihona hong thupi mahmah khading hi. ZRO in thupi ngaihsut lua ahih man in mipi te’n thungetna tawh hih kihona apanpihna ding in angen liang uh ahi hi.\nHih kihona pen a 4 veina hita a lungluthuai tektek hi. UPF, India kumpi leh Manipur kumpi tuateng 3 kimu tuah ding ahi hi. UPF in Manipur state sung pan in India thukhun Article 244A bulphuh in State thak khat angetsawm uh ahi hi.\nHih dinmun tan tunna ding pen a kum 10 val bang asawt ahi hi. ZRA leh India galkapte 2005 kum lai pekpan in kikap loh tuak ding in langnih thukimna na neithei uh a tua pan abanban in ong pai toto a tu a tan atungta ahi hi.\nZosuan sung ah Mizoram state khat om khin a Pasian’ thukimpihna a om leh asawt lo in Manipur state sung pan Zosuan te’n State khat ih ngah ding hi. Mizoram state tawh aleitang kizom ahi hi. Tua state tegel tawh leitang kizom ahi kawlgam sung pan Zomi State khat ngahlai le hang bangzah ta in Zomite ih maban limci ding hiam ?\nGamlimte aki laihlaih hilel a, tulaitak a ih muh ih neih gamlimte zong ki laihlaih lai lel ding hi. Spain gam pan Catalonia gam thak hong piang khia henla Iraq gam pan Kurdistan gamthak hong piang leh tua husa in 2011 kum a Arab Spring dan mah in leitungbup lawh mahmah ding hi. Gam thak tampi piankhiat lawh ding hi.\nOctober 24 ni pen Ni Lamdang bek hilo in Zomite’ tangthu ah ni thupi khat hong suak ding hi. Pasian um Zomi te’n ih Pasian pom teetaa ding hihang. Leitung gamlim akikhelsak thei pen Pasian bekmah ahi hi. Hallelujah !\nSian aw lum bang hong sung in.\nUPF Sung ah akigawm thautawite\nKuki Revolutionary Army (KRA), Kuki National Front (KNF), United Kuki Liberation Front (UKLF), Kuki Liberation Army (KLA-UPF), Zomi Revolutionary Army (ZRA), Kuki National Front (S), Hmar Peoples’ Conference/ Democratic (HPC-D) and Zou Defence Volunteers (ZDV-UPF).\nPrevious: Gamdang omte leh innlam omte kizopna tawh kisai\nNext: Kammal hoih 10 ~ Tg. Samuel Nas


url: =A hehbaih mahmah naupangpa leh Siktukilh thu :: ZOMI DAILY\nposted on 31 October 2016 at 6:17 pm UTC+9:30 Lomkholna: Article, Thangkhanlian\nA hehbaih mahmah naupangpa leh Siktukilh thu ~ Thang Khan Lian\nNi dang lai-in a heh baih mahmah leh a phenphit mahmah a thuah naupang khat om hi. Nisim in thuneu nono hang tawh hehna ding zongin heh den pong a, a heh ciangin a ut teng gen in, sem in, susia ahih manin a pa’n thuhilhna hoih mahmah khat piak ding hong ngaihsun ta hi.\nNi khat a pa’n tua naupangpa kiangah ip dim phitphit siktukilh tampi pia a, a tapa kiangah, “Na heh ciangin tua siktukilhte a bei dongin i huan dai (fence) ah va kilh in,” ci-in sawl hi.\nTua naupangpa a heh mahmah ni khat ni-in dai ah siktukilh 37 va kilh a, heh mahmah thuah lai in hong ciah hi. Tua khit nipi kal tam lo sungin a hehna hong dai zaw deuh in, hong ki-uk zo zaw deuh, kikham zo zaw deuh hi. Tua bangin a heh ciangin dai-ah siktukilh va kilh zom zel a, nisim in a siktukilh kilh khiat zah pen hong tawm tuam hiaihiai ta hi. Nipi kal bangzah hiam hong bei khit ciangin tua siktukilh va kilhkilh sangin a hehna uk zawh ding leh kham zawh ding pen baih zaw leh ol zaw hi cih hong phawk khia hi.\nNipi kal sawt lo hong bei khit nungin ni khat a hehna kham zo ta ahih manin, lungdam mahmah hi. A lungdamna a pa’ kiangah a va koh ding kal bek ngaklah a, a pa kiangah va tai in, “Pa aw, tu ni ka hehna ka kham do za ta hi,” va ci samsam hi.\nA pa’n, ” Tua bang ahih leh mai lam hun cianin na hehna na kham zawh denna dingin tua na siktukilh kilh khit sate a vek in va khong khia kik in,” ci-in sawl leuleu hi. Naupangpa’n zong a silktukilh kilh sate khat khit khat, ni khat khit ni khat va khong khia a, nipi kal tam lo sungin a vekin khong khia gai hi.\nA pa’n a dai uh a muh ciangin tua naupangpa a khut tawh len in a huan uh-ah vak pih hialhial a, a dai uh-ah va paipih in, a dai uh va etpih hi. “Na hih hoih mahmah hi ka tapa aw, ahih hangin hih na siktukilh kilh khitna munte panin a siktukilh na tong khia kik zongin na kilhna munte vangsak khin zo a, a vangte pen a ngei bang nawn lo ding hi,” ci hi. A tapa in a pa’n bang hong gen beh lai ding hiam ci-in ngaklah takin a ngak lai-in a pa’n,\n“Hih na kilhna munte vang khin tek a, i huk kik hangin a ngei hong bang kik nawn lo ding hi. Tua mah bangin na heh ciangin na gamtatna leh na kampau khiatte in na tampi siasak in, na tampi liamsak hi. Khial kha ing na cihcih hangin na heh lai takin na suksiat sate leh liamsak mapawnte bei ngei lo ding a, a kibawl phat kik theih hangin a ngei hong bang kik lo ding hi,” ci hi.\nHehna pen i pianpih mihing ngeina ahi hi. Ahih hangin hehna pen dal theih leh kham theih hi a, i heh ciangin kam pau khia lo, gamta lo a, daih dide theihna pen picin’na leh pilna ahi hi. Naupang thumang lo leh heh baihte pen sat bek tawh a pha ding hilo a, thuhilhna hoih leh satna tawh sinsakna pia leng hoih thei hi. Ahih hangin sinsakna hoih mahmah pia leng sat sangin sawt kimang zaw in, muibun zaw pek lai hi. “A BAG OF NAILS”(Power of Positivity) panin kong teikhiat ahi hi. Thang Khan Lian\nPrevious: Turkey gamah kumpi nasem 10,000 kitawpsak behkik leuleu ~ Thang Khan Lian\nNext: Kihtak aneilo Russia mikhat in Himalayan Jump Record ngah ~ Thang Khan Lian\nMid Valley Shopping Mall meikatna ahangpen Electric meikhau pan ci


url: =WA gamsung Tapidaw te kibawl siatna (tunai thupiang) :: ZOMI DAILY\nposted on 17 November 2018 at 12:00 am Lomkholna: Biakna, Myanmar, News\nKawlpi pan dinkhiatni: 30th Oct, 2018 5/11/2018\nKawlpi tunkikni: 3rd Nov, 2018\nThu matai: WA State(government) is part of Shan State, Myanmar. But they govern themselves. Only in WA state more than 700000 people are living. Animism is strong but at the same tiem Christianity also deeply rooted among them. Baptist is the leading Christian Mission WA State.\nWA gam pen Shan state ni suahna lam ah om in Kawlgam uk sung mah ahi hi. Ahih hangin a mau leh amau ki-uktheihna thuneihna nei uh hi. WA gam sung bekbek ah mi 700000 kim teng uh hi. Khanglui biakna hat a, Khristian biakna in zong zungkha simsim khin hi. Tuiphum pawlpi pen biakna kipawlna lianpen ahi hi.\nA Ki-uk Dan uh\nWA gam pen Communist gam cileng kikhial kei in teh. Kawlgam gi sungah a om uh hangin Sen kumpi in amau tungah thunei zaw uh hi.\nHow the Persecution begin (This is What I learned from them (interview) on one single Night)\nBawlsiatna kipatdan(WA ulian Khristian innkuan khat kiangah Pangsang a kici WA khuapi sungah kagiahnate tawh kihona)\nAhang khatna: 2013 kum khawng khat a kipan, Taiwan gam pan in Khristiante Sen gam tawnin hong lut uh a, (Pentecostal upna nei gammial na sem tam leh kilawm hi). Gammial na sem 100 kim bang lut uh a, Education tawh Approach bawl uh in, WA gam Educaion minister phalna tawh Sanginnte lam uh in, pilna hilh uh a, tua tungtawnin gupna thu en uh in, thu um mi khang to mahmah hi. Nipi sim phial ing Pawlpi khang hi. Tua thu theih uh ciangin Mainland Chinese Government in WA gam uliante pressure pia uh a, “Taiwan Missionaryte Nitumna lam gamte in huh uh hi, tua bek thamlo in, hihte hong tam le uh thu hong nei ding uh a, no a dingin haksa dingin a manlangin khaktanna khat nei un,” ci uh hi.\nAhang nihna: Maiphian khua ah Tuiphum pastor a sem Pastor Aih Khon pawlpi ah thu um innkuan a lut thak om a, innphiatna ah, milimbiakna vanzatte mei tawh hawl, video zaih, online ah post a, thuumlote in a muh uh ciangin heh mahmah uh hi.\nAhang thumna: WA gam khuapi Pangsang ah, Tuiphum Pawlpi lianpen ah Pastor a sem, Pastor SaiSein sunghpa si hi. A kivui dingte, a innkuanpih leh a pawlpi in Christian biakna tawh vui nuam uh hi. Ahih hangin a tanaute un dawibiakna ngeina tawh vui nuam uh hi. Ahih hangin Pawlpi in sihvuina makaih in kal suan toto uh a, tua sung mahin Pastor Saisein kiman ta hi.\nKhatna: Hih buaina lianpi a om ma in, Kachin gampan in AG missionary te Lasho pan in Pentecostal upna nei gammial na semte pai uh hi. Ahih hangin a om sa pawlpite in WA kumpi tungah khia zel uh a, thong kiazel, kikhah zel cih thu zong om hi. Tua bang gammial na semte tungtawnin na lamdang piang leh a kikhel zong om ci hi.\nNihna ah: Lasho khuapi ah, WA Tuiphum pawlpi lianpi khat om ci hi. Tua pawlpi pen kithutuaklo uh a, khenpi 3 in kikhen hi. Ahih hangin Biakinn khat zanghkhawm uh hi. Tua ahih manin nipi khatin Senior Pastor thum in Biakinn khat sungah a hun tuamtekin biakpiakna neih pih uh hi. Hih pawlpi panin WA gam ah gospel a pai uh ciangin, a mau pawllote, a aupawlte cih bangin thutampi om a, WA gam Tuiphumte in no buaina ko kiang hong tun uh teh hoihkei ci zelzel uh, ci hi. Cih nopna ah Lasho Pawlpi buaina in WA gam Tuiphum pawlpi sung lawh a cinuam zong amau lakah om cih na hi.\nBawlsiat kipanta: A diakdiakin a tunga thu thumte hangin WA(communist) gam ah September 9, 2018 a kkipanin bawlsiatna kipan ta hi. Pastor leh makai a kigawmin 200 val kiman ci hi.\nBiakinn kikhak/ Kisusia: WA gam sung bupah Biakinn 50val kikhak in 3 kisusia a, Pastor inn zong kisusia hi.\nBiakinn pan hitaleh, Inn pan hita leh, thuum mimalte tung pan ahi zongin Lai Siangtho bu a vekin laksak uh a, mei tawh hawltum bang khin uh hi. Ka inntek pa in WA gam ah Lai Siangtho bu ko-a bek om in teh hong ci hi.\nSangnaupang 41: WA gam ah Lai Siangtho sangnaupang 41te zong kiman a, zawhthawh thutawh galkap lutsak uh hi.\nThukham tawh suaktasak\nWA gam thuneite in khahkhiat kik ding thu a gen ciangin, anuai a bangin thukham bawl uh a, ka thukim hi ci in, letmat a thuhte suakta sak uh hi.\n1. Jesu honpa leh Topa dingin ka um nawn kei hi.\n2. Jesu Khris thu ka gen nawn kei ding hi\n3. Biakinn ah Pasian ka bia nawn kei ding hi. Inn ah Pasian kabia nawn kei ding hi.\n4. Lai Siangtho ka sim nawn kei ding hi.\n5. A zenzenin a tungate khat peuhpeuh ka sep leh Yuan(seensum) 2000000/- ka liau ding a, thong kum 5 ka kia ding hi.\nLetmat a thuh peuhmah in suahtakna ngah uh hi. Pastor khat bangin bawibia kik khin ci zen hi.\nUpna ah a kip Pastor 8 leh upa 1\nA tunga kiciamna lai thongkiate mai ah a sim khit uh ciangin, letmat thuh sak uh a, mi 200 in letmat thuh uh a, suakta sak pah uh hi. A hih hangin a lungdam huai leh lungsim hong sukha mahmah thu khat ah, Pastor 8 leh upa\n1 te in kumpi nu Esther bangin, “Ka sih leh ka sih ka gumpa nusia dingin letmat ka thuh kei ding hi” ci uh a, tu ni dongin tua 9 te thong ah om uh hi. Tuate in a nuai a te ahi uh hi.\n1. Pastor SaiSean, Pangsang Myo\n2. Pastor SamMaung, Chichaungkuh Community, Pangsang Myo\n3. Pastor Aih Cuum, Maizun Village\n4. Daw EIh Taung: Maizun Village.\n5. Deacon: Aih Chun\n6. Pastor Et Phu: Panku Village(wife of Number 7)\n7. Pastor Aih Pang:Panku Village(Husband of number 6) Ta no thum nusia uh hi. Pasal no nih leh numei no khat ahi hi. Aminte: Tg. Nge Mon kum 5. Tg. Nyi Poun, kum 4, lia, Nai Nap kum 3. Pastor Aih Choon, Maipian Village.\n8. Pastor Sam Pian: Maipauh Village\n1. Pastor 8 leh upa 1 letmat thuh kullo, cidamin hong suahtak na ding uh. A zite uh, a tate uh thungetsak ni.\n2. A kikhakcip biakinnte a kihon kikna ding leh a kisusia biakinnte a kilam kik na ding.\n3. WA gam ah biakna ah suahtakna a hong om kik na ding.\nAgam thu om zia\nWA mi namte pen nidang gamgi kikhen ma ci in hong kigen in, tua lai in, Maesai, lam ah teng uh a, Thai te tawh kido den uh a, zo den uh hi.\nTua ciangin Thai nungak khat WA makai pa zi dingin kipum piak a, thu a kan ciangin, WA makai pa in Sai longal lo a neihloh lam mukhia hi. Tua khit teh Sai tawh galdo uh a, WA te in lel uh hi. Kawlgam Cheiadong lamah hong taito uh a, kum 100 bang teng uh hi. Tua mun ah WA makai pa in, WA zi nei, Shane zi nei, Shane zi tawh a tate in sim mawh uh a hih manin, WA teng tulaitak a, WA gam icihna ah tai uh hi, ci hi. Tua lai in, WA gam pen Shane gam sungah omlo ci hi. Pinlone treaty hun hong tun teh Bu Kyoke Aungsan in, WA panin zong tangmi khat sam hi. Tua WA tangmi pa Shane gam ah Shane makaipa tawh kimu in, numei tawh zin do in, nuam sa ahih manin, kei hong pai nawnkei ning hilaiah na om ning, WA gam nang thuthu hi hen ci-a, tua a kipan WA gam pen Shane gam sungah om hi, ci in hong gen uh hi.\nHih ka lai at pen, WAte ulian khat tawh ka kihona hi.\nHih ka lai at a thanem na ah, Reference omlo hi.\nNileh Kha, kum cihte zong omlo hi.\nMin zong omlo hi.\nTua ahih manin, a thupiang lungngai in, thungetsak ciatni cih ka hong thum hi.\nPrevious: Malaysia UNHCR zumpi ah DSU Inquiry Desk ki khakcipkik photding\nNext: ZAM Thupuak :: 18 Nov 18 (Mat le hen kidawm ciatni)\nUNHCR zumpi pan UN Card piak ki phalnawn loding


url: =Tulaai Leitung Thuthang Tuamtuam Updates January 28, 2016 :: ZOMI DAILY\nTulaai Leitung Thuthang Tuamtuam Updates January 28, 2016\nposted on 29 January 2016 at 7:57 am Lomkholna: Khawmpau, Myanmar, News, World, Zomi\n• Kawlgam bup I Mother Party ongsuak ahi NLD te in Parliament Speaker ding asehna uh taangkokhiat na leh kipasakna neita uhhi. Hih bang a NLD in ateelkhiatna tawh kizui in hoih mahmah hi ci in Rakhiang minam Party pan U Aye Tha Aung in genkhia hi. Adang Panmun liante zong kilawm kituak tak in geelsa aneihna thu uh zong NLD makai ten pulaak uhhi.VOA\n• America gam sak le khang buppi ah Zika kici natna lungno namkhat kizeelta a mipi million tampi lawhthei ding ahihman in kidawm ciatding in WHO kici leitungcidamna encik pawl in January 28, 2016 ni in genkhol uhhi. Hih natna lungno peen 1947 kum akimukhol hia, Naungeek tuungte ngahthei in ngaihsutna khuak mansaklo, pumpi zawngkhal sak thei ci uhhi.VOA\n• Sweden gam sung ah gambeel ngen mipi 80,000 te amau gamciat ah puakkik ding in Sweden kumpi thunei te in geelna neita ci in Prime Minister Anders Ygeman in January 28, 2016 ni in genkhia hi. Sweden gam ah nungkum sung bekbek in mipi 163,000 bang in gambeel ngen a tu a 80,000 kipuak kikding teng peen angahlo teng ci in gen uhhi.VOA\n• Yemen gam Aden khuapi sunga Yemen President Abdu Rabu Mansour Hadi Innkiang ah January 28, 2016 ni in bomb puakkham a mi 11 sipah in pawlkhat liam uhhi. Hih Bomb puahkhapna tawh kisai in komau nasep hi ci in IS misok ten taangkokhiapah uhhi.CNN\n• Piantit gam Paris khuapi sung a om Disneyland sung Hotel luut na kongpi pan Ngongtat asawm thau 2 apua mikhat January 28, 2016 ni in Piantit palik ten naman man citciat uhhi.Thautawi pa peen kum 28 pha ci uha amin gennuam nailo uhhi.BBC\nPrevious: Nang koi pen hoih na sa a ~ Lian Tuang\nNext: US gamsung khualzinna pawlkhat – 27


url: =Dimno’ Nu laikhak – 16 :: ZOMI DAILY\nposted on 20 May 2015 at 10:38 am Lomkholna: Article, Paukhankap, TuunlehZua\nDimno’ nu aw lai tawm khat tawh hong hopih ing. Lai kong khak loh asawt ciangin ka lungnuam lo ahih manin hong hopih hi ingh. Thangpi te unau zong dam kim dingin lam en ing. Pasian in ei innkuan hong kem ahih manin lungdam hang. Pasian tung lungdam na kong hang!\nIh Nu leh ih Pa te zong hoih tek in teh maw? Ka om na-ah nupi teek, papi teek te ka muh ciangin amau hong theih loh hangin hehpih huai sa mahmah ing. Ka gen nop in gamdang mi te a gen ka hi kei a, ei lam pan a hongpai i nu leh i pa te agen nuam hi ingh. Teek khin ta uh ahih manin pau leh ham pen thei hak sa mahmah uhi. Tua manin koi mah pai thei lo uh a, inn ah thong kia bangin sun tawh zan tawh om den mawk uh hi. Gamdang nuntak ih cih ciangin ei lam bang lo-in ki hawh, ki lengna cih tam nawn lo, om nawn lo cih phial ding hi. Zingsang khua hong vak ciangin nasem ding teng nasem pai-in nitak khua mui kuan, lupkuan ah inn a ki tung kik pan hi. Dam lo ahi kei leh nasem zolo piteek, puteek, naupang teng bek in inn ngak a, nasem thei teng nasem in a ki pai gai hi. Tua hi-in sun sungteng inn ah nute’ guak, pate’ guak bek om ahi manin amau pen cim in a lungleng na hangin hun tomkal sungin a tha puak uh hong kia ziau mawk uhi. Hih bang kong gen ciangin gamdang aom piteek, puteek khem peuh aci ka hi sam kei a, atam zaw phial tua ci’ ci a kong gen na hi.\nGamdang om te bek a lungleng thei hilo in inn a om ih Nu leh ih Pa te zong a lung uh a leng loh na dingin hoih tak keem in, na khoi un maw! Thangpi te unau in zong a Pi, a Pu uh a zahtak bawl na dingin nang mahmah in ih Nu leh ih Pa na zah tak in maw! Hih thu kong gen ciangin ih Nu leh ih Pa sim mawh bawl in zah tak bawl kei teh hong ci hilo hing.\nKa om lai-in zong ka lawm te khat peuh kiang ah hawh ding ahi a, biakinn ah kikhawm in, la sin pai ding ka hih phial zongin ih Nu leh ih Pa kiang ah, ‘Pa…kei biakinn ah lasin in pai ning…, Nu…ka lawm te kiang ah va hawh vat ning ei…’ ci-a ka gen tangtang te zong na theih ding hi ven! Amau tua danin gen kei le hang inn ah hong mu kei leh ‘Na nau uh kawi lai pai hiam….Na u uh kua tawh ki khawl ahiam? ci-in lungnuam lo-in ih tun masiah hong kankan uhi. Tua hangin kei bangin inn lak kavak ciangin Nu kiang maw, Pa kiang maw khat ah kapai na ding, ka hawh nading agen tangtang hi vengh.\nDimno’ nu aw, mi hoihlo pawl khat te bangin ih Nuteek, ih Pateek te na sim mawh khak ding, don bawl lo-in na ki mangngilh bawl khak ding pen ka om loh nua-ah lung hi mawh mahmah ingh. Annek ding ciangin, ” Nu…an ne ta ni ei…Pa…ankuang hong um phei ta o leh,” ci-in sam masa tangtang in la, paina khat peuhpeuh na neih ciangin zong kei bangmah in, ”Nu..aw kei tua ah, khua khun a ih Siapa te’n va hawh vat ning…” Ahi kei leh, ”Naupang te Sang ah vakha vat ning…vapi vat ning…” ci-in gen hamtang in maw! Amau inn ah hong mu lo-in, ih paina zong a theih loh uh ciangin a lung uh nuam lo-in hong kankan uh a, inn i tun kik ma dong nong na ngak in, ih mut bang cim loh lawh liang uh ahi maw!\nTua bek tham loh in, ‘ka mo te, ka tu ka ta teng in teekta ka hih man un hong thupi sim nawn kei, bang mah in hong sim nawn kei uh…ki man na a nei nawn lo hi ta ung’ ci-in ki ngaihsun uh ahih manin lungneu in om thei mawk uhi. Ih Nu leh ih Pa te tua ci bangin a na om loh na dingin na cing in, na keem na khawi in maw! Nang bek mah hi kong it, kong ngaih, kong muan pen! Ke’n zong ka om na panin ka hih zawh zah in ih Nu leh ih Pa te a lungkim theih nadingin gam ta-in na hanciam ingh.\nKa nasep pih kalawm, kagual te-in a gen zel thu khat, ”Inn lam sum ih khak zawh kei ding leh bel hopih zong tha dah, sum khak zawh ciang bek in hong pih lel ing,” ci-uh hi. Tuazong bel mi pawl khat te adingin ahi na ciang om sa mah ing. Ahi zongin kei bang ih Nu’ te’n, ”Sum nong khak zo kei zongin kha sim in hong hopih den in maw, nong hopih loh ciangin ka lung uh nuam kei,” hong ci ahih manin nasep neih lo, zat ding sum peek khat zong ka khut sung ah aom loh hun na ngawn in sum leitawi zongin ih Nu te hopih hi vengh. Miin ‘ liang aw’ hong ci zong om in um ingh.\n‘Khat vei nitak khuamui kuan innlak lawm te inn khat ah ka va hawh leh nitak an nek tawh na kituak dih dih hi. Lawm te nupa leh a tate teng in annek sabuai tung ah ki-uum in na ne a, a paam leilak ah a pa’ uh amah guak tu sak in na tuam piak uhi. Tua bangdan ka muh ciangin ka omdan hong nuam het lo-in, keizong kaciah kik pah hi. Ka kimuh kik uh ciangin ka lawm’ kiang ah, ” bang ci bangin na pa uh an tuam piak liang nai vua…tua bang liang pen kei bangin kilawm sa sam kengh…Ui lah hi lo, Zawhngeu lah hi buang sam lo hi ven….a teek ta zongin, a guai ta zongin i Nu pen ih nu mah hi-in, ih Pa pen i Pa mah hi,” ci-in kagen leh ” bang tua Puteek pi..haa’ nei nawn lo, khua mu nawn lo pi khawng tawh an neek khop ding khawng,” ci-in hong dawn san ziau hi.\nDimno’ nu, ngaihsun dih ve leh! Ha nein awn lo, khua mu nawn lo te aom ih Pi ih Pu te an tuam piak ding mah maw leh! Piteek puteek te inn ah ih khawi Ui, Zawhngeu te bangmah in leilak ah an tuampiak ding mah in a kilawm ai tam! Ih Nu leh ih Pa te-in an a neek ding uh ciangin ei om kei leng an hong nek san ngam het lo-in, ei’ tun kal ding hong na ngak lam uh thei kim tek leng hoih mah ding hi ven maw!\nKalawm in cik ciang a thei kik zen tam?\nDimno’ nu aw, ih Pa te kiang ah, na pai na ding mun khat peuh, na hawh na ding inn khat peuh ahi zong innlak na vak ding ciangin na gen hamtang in maw! Tua hi leh inn ah ih om kei zongin amau a lung uh na nuam ding uh a, khat peuh hong hawh leh zong ‘ tua tak pai hi ven zekai pian mah in teh…ahih kei leh sumbuk pai pak hi…hong tung kuan ta in teh’ ci-in zong na gen thei pah ding uh hiven.\nIh Nu te’n,\nIh pai na ding mun zong thei nuam mah in teh! Ahi zongin ih theihsak ding lam en zaw kha ding hi. An lim tuilim zong duh mah in teh! Ahi zongin atu ata teng tawh ankuang uum khop ding lung gulh zaw kha ding hi. Ih thei zawk na tampi zong om kha thei mah in teh! Ahi zongin i dot bawl ding ut sese kha ding uh hi. Puan hoih niik hoih zong deih mah un teh! Ahi zongin itna ih lak ding lunggulh masa zaw kha ding hi.\nHong muang tawntung,\nPrevious: Tulsa: Myanmar World Cup USA 2015\nNext: Constructive criticism: Kilamna pia thukupna ~ Rev. Fr. Damian Dal


url: =THUKHEN 12 (Azom-5) | Innkuan Nuntakna Tuktehna ~ MUC\nTHUKHEN 12 (Azom-5) | Innkuan Nuntakna Tuktehna\nAdmin 10:28:00 PM Articles, Religion Articles, ZOMI SDA NEWS\nInnkuan Nuntakna Tuktehna\nThu um lo lawm tungah lungsim puak\nChristian Zi in Thu-umlo Pasal A Ma diam?—Innkuan sungah buai a kisa nu pawl khat in thuhilh ding utin lai hong khak uh hi. Tuate lakah khat in a dangte adingin hong dong diak hi. Pa leh a pasalin thu-um hi lo hi. Tua hi-a tate pattahna-ah hatsatna tampi pia hi. A pasal in a zi bawlsia-in, Pasian zahpih, kampau ngoltol hi. A tate zong a nu’ thu a mang lo dingin hilh hi. A tate tawh thungen dingin a kikaihkhop uh ciangin a pasal hong pai-in inn gamlumsak a, Pasian samsiatin Lai Siangtho zong phitsan hi. A zi in lungkia-in nuntakna in vangikpi khat hi, ci hi. Bang hoihna bawl thei ding hiam? Innah a om manin a tate adingin bang metna om beek hiam? Pasian adingin na khat peuhpeuh sem nuam hi. A pasalin a tate nu’ thu a manglo ding leh a zahtak lo dingin hilhden ahihmanin a innkuanpihte nusia leh hoih zaw inteh, ci-in ngaihsun hi.\nHih thu adingin ka gen nopah, nute aw, zawngkhalna hangin, kha nuntakna a liamna leh meimate hangin, pasal’ lungtomna leh gitlohna hangin, natate uh nusia kei unla, na thuak ding zia-etna na pua phot unla, Pasian a neilo pa leh pasal uh tu-in Satan ukna nuai-ah a om hi phot ahihmanin thuak phot un.1\nKikhalna Limlak suakun.—Zia-etna na neihlam ka thei hi. A hong kaihuailo, a hawlkhia lungsim a omlam zong ka thei hi. Na pasal mai-ah nisimin thuakzawhna leh kikhalna lim na lahding kisam kasa hi. A lungkim nadingin na hanciam theihzah sit lo-in hanciam in. Ahizongin thumaan thukhunte khaksuah kei in.\nPasian’ nasep nadingin Chrih in a bupin—lungtang, lungsim, nuntakna leh tha hong kal hi. A hong ngette na piak ciangin na gamtatna tawh Ama’ tangdingin na gamtang ding hi. Kha Siangtho in na sungah nasem ahihlam na pasal musak in. Kidawmin, ngaihsut siam inla, lungduai-in, thuak in. Ama mai-ah thumaan ading a thu nial kei in. Zi nahihna tawh sepdingte sem inla, a lungsim kilawng hiam, cih en in. Na pasal na itna kiamsak kei in. Ahih theihlaiteng, lungkimsak in. Na biakna hangin kigamla kei un. Theihna tawh Pasian thumang inla, koikoi-ah na pasal lungkimsak in.\nJesu na itna leh na muanna mite musak in. Thumaan in iplahhuai ahihna melhoih na pasal, thu um leh thu-umlo na lawmte musak in. Ahihhangin na hoih nasepna a susia zel na patauhna, na khasiatnate lak kei in.\nNa pasal bil sungah mawhsakna leh langpanna kammal kizasak ngei kei in. Khat veivei kongkawcik na nawk zel a, hitaleh na gentheihna genkha kei in. Gamdaihna in kamsiamna hi zaw hi. Pau pakpakna in lungnoplohna khangsak hi. Maitai inla lungnuam in. Na inn sungah khuavak a tam theithei lutpih inla, khuamialte panin kikalhcip un. Dikna Tapa nitangte na lungsungah kitaansak in. Tua hileh Christian nuntakna a namtuite innsungah kizel ding hi. Thumaan a teenlohna kibatlohnate kiphunsanna om nawn lo ding hi.2\nVangik A pua Zi Maitai Dingin Kihilh.— Na pasal in Jesu’ kiangpanin a maitang heikhia ahihmanin nasep nih a nei na suak hi. Pasian’ thuzuihna-ah nangkia na hihmanin dahna lianpi na nei mah ding hi. Maantakin na upna leh thumanna na neihna tawh na pasal lungsim na ngah kik thei ding hiam? Na it na tate Jesu’ kiang zuatpih in. Kammawl takin Ama’ thumaante genpih in. Chrih tung pan itna a pulaak la zongsak pih in. Tate Chrih kiang paipihin, Jesu in naupangte it hi.\nMaitai den in. Chrih in a sawl Hehnem Kha Siangtho na neihlam mangngilh ngei kei in. Nangkia na ding ngei kei hi. Nang a hong hopih aw ngai lecin, na lungsim kongkhak hon hi lecin, “Hong lutin, To Jesu, Nang tawh anne-in, kei zong Nang tawh na ne ding hi” ci lecin vantung Leenglapa hong lut ding hi. Hih Pasian nang tawh a omkhop nakleh tawldamna leh tawlngakna na tungah a om ding hi.3\nChristian Thukhunte Lenkip.—Pasian a kibiak lohna inn in a hawl a omlo tuipi sunga tembaw tawh kibang hi. Tuihualte in hong satin, hong tum dinga, a tunga a tuangte adingin lauhuai hi. Na nuntakna leh na tate nuntakna Chrih adingin thupi seh in. Pasian’ tokhom mai-ah nang leh na pasalin amaute na mu ding hi. Na Christian thukhunte thanemsak kei in. Hatsak semsem in. Na pasal a hehsak ahizongin, bangzahin a hong langpan zongin, thumaan leh manmanin kipdin in. A lungtang sa-tak a neihleh hong zahtak ding hi.4\nPasian’ Ngetnate Masasak.—A monu kei mah hong kilak hi.Pasian a it khat ahihhangin a linglawng, sila bangin kiman a, lungkia- in patau hi. Amah sangin a kum a tawmzaw Pasian a neilo khangno khat ii thu a man thapaih ding haksa nasa hi. Tua numei in pasal a neih hangin ama’ mimal hihna a khahsuah ding hi tuanlo hi. Leitung thuneihna sangin Pasian in amah a neihna lianzaw hi. Chrih in Ama’ sisan tawh a leisa a hi hi. Tua numei in amah leh amah zong kinei lo hi. Pasian pummuan thei lo-in, aupna, a theihna a zawhthawhbawl a gilo Satan in a ut hunhunin a zat theih khangno khat in a nuai suk nuaitohin om hi. Hehmun mahmah ahihmanin a khuak sazangte kisia-in, amah zong kisatnim khin hi. Pasian’ nasepna kikhiamin hih bangin a thuak ding pen Pasian’ deihna mah ahi ding hiam?\nHilo hi. A pasal neihna in Satan khemna ahi hi. Ahizongin a hun hoihte zangin a pasal pen migitakin bawlin a lungsim sianthona nawngkaisak lo-in a lungnop theihtheih nadingin a pasal a bawlding ahi hi. A pasal in langbawl kinken hileh ama adingin hih leitungin vantung a hita hi. Ahizongin a zi kikhopte paisak lo-in, a gilo a pasal a lungkimsak bek dinga abawlna in gulpi lungsim hi-a, Pasian’ deihna hi lo hi.5\n“Midang khatin a gen in, zi ka nei zota a, kong pai thei kei hi” a ci hi. Hih pa mawhna in a kiteenna hi lo a, a siangzaw, a hoihzaw ngaihsutnate a lakkhiatsakna in mawhna ahi hi. Zi leh innkuan khat in pasalte lungsim Chrih kiangpan kaihkhiatsakin lungdamna thu sapna nialngei lo ding hi.6\nAvekin Na mansuahsangin A phel khat Hon in.— Sanggam K aw, lungkiatna tampi na nei hi. Ahihhangin kin-in, kip-in, innkuan sungah nasep pha a semdingin khensatna na nei ding hi. Ahihtheih laiteng amaute na paina-ah keeng in. Vantunglam na khualzinna-ah amaute na tonpih theih nadingin na hanciamna na khiam ngei kei ding hi. Ahihhangin a nu leh tate in nang nung zui nuamlo-in, na biakna nasepna leh innkuan tavuan panin nangmah a hong nawlkhin uhleh, nangkia na hizongin na masuan na zom ding hi. Pasian kihtakna-ah nungta in. Khalam khantohna na ngah nadingin kikhop hunte ngah ding na hanciam ding hi. Ahang in, a hong pai ding hunte-ah tha na kisam hi. Lot neihsa khempeuh mei in kangtum hi. Supna a thuak ding na hihleh, lungkiat nading om lo hi. Na innkuanpihte khat peuh a honkhia zo ding na hihleh, na khempeuh na supkhit sangin hoihzaw hi.7\nArticles Religion Articles ZOMI SDA NEWS


url: =Wirathu pen Kawlgambup sungah thugenkhuan kum 1 kikhakcipta ~ ZD :: ZOMI DAILY\nWirathu pen Kawlgambup sungah thugenkhuan kum 1 kikhakcipta ~ ZD\nposted on 12 March 2017 at 7:47 am Lomkholna: Myanmar, News, Sawltak\nKawlgam Buddhist Monk te lakpan Muslim te mudahna thu alimgen mahmah Wirathu kicipa pen Buddhist kipawlna te’n kum 1 sung thugenkhuan khakcip uh cih AFP pan kiza hi. Kawlgamsung aom biakna te khatlehkhat kilem nading sangin kisiatna, ki muhdahna tamsakzaw ahih manin, thugending akiphal nawnlo ahihi.\nHih Wirathu kicipa pen Muslim te amudah vilvel phadiakkhat hi a, Time Magazine te’nzong “the face of Buddhist terror” ci’n Time Cover ah ki suaksak ngeikhin hi.\nKawlgam sungah Muslim vaitawh gamsung buaina kituak zeuhzeuh hi. Rakhine State sungah Muslim Rohingya tevai hangin buaina tampi piangkhin hi.\nLawyer U Ko Ni zong Muslim khatmah ahihi. Nung February khasung in Lawyer U Ko Ni pen Yangon International Airport ah hong kisuamlum mawk hi.\nWirathu in Kawlgam sungah Muslim vaitawh buaina khatpeuh aom ciangin thutuamtuam nagenkhia zelzel a, gamsung kilemnading sangin kisiatnading piangsakzaw hi.\nU Ko Ni asihkhitzawh Wirathu pen Event khatpeuh aom ciangin thugenkhuan pen aki pianawnlo khin ahihi. Ahi zongin Friday ni in Kawlgamsung aom Buddhist Monk makaipi teng “Sangha Maha Nayaka” kimuhkhopna Special Meeting khat nei uh a, Wirathu vai kikupna nei uhhi.\nWirathu pen gamsung ah biakna vaitawh kisiatnading “Hate Speech” vive gendet in neiden ahih manin Kawlgambup sungah thugenkhuan kum 1 ki khakcip dinghi ci’n Sangha Maha Nayaka te’n genkhia uhhi. Tuapen 10 March 2017 panin 09 March 2018 kikalsung hiding ci’n Statement khat Saturday ni in ki khahkhiata hi.\nKumkhatsung thugenkhuan aki khakcip hi a, agen teiteileh thukhun ombangin thu kibawlding “action under the rule of law” cihi.\nMyanmar Ministry of Religion panin Director Aung San Win inzong hihvai tawh kisai amanmah hi ci’n AFP te tungah genkhia hi.\nRelated: Malaysia Myanmar Embassy mai ah Rohingya te’n lungphona nei\nKawlgam sungah Muslim pen Myanmar Population bup ii 5% khawngbek hi a, ahi zongin vaituamtuam tawh kibuaipih mahmah hi. ZD Sawltak #zomidaily\nPrevious: Vondeih Kep Ding – 97 (Dimno’ Pa)\nNext: US White House sungah aguk lutsawm mikhat kiman ~ ZD\nSian in Hong Siam Hen Aw ~ VK Suanno\nAfghan Parliament kiangah Bomb nihpuak, mi 30 kiim si ~ TK Lian\nUSA, New York khuasung ah apuakkham om, mi 4 liam\nApartment sungah mipi te alauthawngsak “Suicide Bomber” puan asilhkhat kizonsan\nKajang – Semantan kikal MRT meileng lampithak July khasung kihong tading


url: = Tinaung Takluem SAWLTAKTE 7\n1 Tua zawkciang in thiampi sang in, hi thu te tabangma ziam? ci hi.\n2 Taciang Stephen in, suapui te le pa te awng, ngai vun; i pa Abraham sia Haran ah a om ma, Mesopotamia ah a omlai tak in, a vanglian Pathian sia ama tung ah kilang a,\n3 Ama tung ah, na ngam le na mipui te sung pan in pusuak in a, kong lak tu ngam ah pai in, ci hi.\n4 Tua zawkciang in Chaldaeans ngam pan pusuak a, Haran khua ah om hi: tua mun pan a pa a thi ciang in, tu in na omna uh mun, hi ngamsung ah ki khin hi.\n5 Taciang hi ngam sung ah a peang ngak natu na ngawn, mun pia ngawl hi: ahihang ama le a suan le pal te sia hi ngam pia tu in ta a nei ma in, kamciam pia zo hi.\n6 Taciang Pathian in hi bang in son hi, a suan le pal te sia ngamdang ah peam tu uh a; kum zali sung sal tang in ngimna thuak tu uh hi.\n7 Taciang a saltanna mun minam te keima in thu ka khen tu hi, tua zawkciang in amate pusuak tu uh a, hi mun ah keima na seam tu uh hi, ci in Pathian in ci hi.\n8 Taciang Pathian in Abraham sia vunteap tanna kamciam pia hi: taciang Abraham in Isaac nei a, ni liat ni ciang in a vunteap tansak hi; taciang Isaac in Jacob nei a; taciang Jacob in minam a dingsak sawm le ni te nei hi.\n9 Taciang minam a dingsak te in ki enna hang in Joseph sia Egypt ngam ah zuak uh hi napi: Pathian in ompui a,\n10 Haksatna theampo sung pan in suatak in, Egypt kumpipa Pharaoh mai ah ciimna le maipha pia hi; taciang Egypt ngam le ama inn theampo tung ah a uk tu in vawt hi.\n11 Egypt ngam le Canaan ngamsung theampo ah kialtung a, taciang haksatna lianpi theng ahikom in i pu i pa te bangma neak tu muzo ngawl uh hi.\n12 Ahihang Jacob in Egypt ngam ah an om hi, ci a zak ciang in, i pu le pa te a masabel in paisak hi.\n13 Taciang a ni veina ciang in Joseph in a suapui te kung ah ama thu hesak a; taciang Joseph i mealheak te sia Pharaoh kung ah hesak hi.\n14 Tua zawkciang in Joseph in paisak a, a pa Jacob le a mealheak theampo mihing sawm sali le nga te sia ama kung ah sam hi.\n15 Tua ahikom Jacob sia Egypt ngam ah pai a, ama le i pupi te tuak ah thi hi,\n16 A luanghawm sia Shechem ah pua uh a, Abraham in Hamor tapa kung pan dangka taw a lei sa than ah vui hi. Hamor sia Shechem i pa a hihi.\n17 Ahihang Pathian in Abraham tung ah kiciam in kamciamna hun a nai ciang in, Egypt ngam ah amate khang in pung seseam uh hi,\n18 Joseph a he ngawl a dang kumpi khat hong khan dong in pung uh hi.\n19 Tua kumpipa in i mipui te sia philphit tak in theambawl uh a, nausen te a nungta ngawl tu in vawk tu in i pupi te sia phatngawlna taw vawtsia uh hi.\n20 Tua hun in Moses suak a, ama sia hoi mama hi, taciang a pa inn ah tha thum sung ki vak hi:\n21 Taciang ama sia a puasang ah a ki vawk ciang in, Pharaoh tanu in la a, ama tapa tu in vak hi.\n22 Tua Moses in Egypt te pilna theampo sin a, ama sia kampau le sepna ah lawcing mama hi.\n23 Taciang ama sia kum sawmli a phak ciang in, a suapui Israel tate ve nopna a thinsung pan hong suak hi.\n24 Israel mi khat a man ngawl in a thuak a mu ciang in, tua pa ngum a, a vawtsia Egypt pa sia phulam in that hi:\n25 Banghangziam cile Pathian in ama khut zang in amate suatak tu hi, ci a suapui te in he tu in ngaisun hi:\n26 A zingciang in Israel mi ni a kihau te kung ah pai a, lemtua sawm in, note u nau nu hi; banghang in kihau nu ziam? ci hi.\n27 Ahihang a innpam pa a vawtsia pa in Moses sawn a, nang akua in kote tung ah thunei le thukhen tu in hong vawt ziam?\n28 Zei ni Egypt pa na thalup bang in hong that nuam ni ziam? ci hi.\n29 Tua zawkciang hisia pa i kampau hang in Moses tai a Midian ngam ah peamta in om hi, tua mun ah tapa ni nei hi.\n30 Kum sawm li a bo ciang in, Sinai mual duisung ah Topa vantungmi sia lophung kuang bang in kilang hi.\n31 Tasia Moses in a mu ciang in, a mu thu lamdangsa a: en tu in a neak ciang in, Topa aw ama tung ah theng a,\n32 Keima sia na pu le pa te i Pathian, Abraham Pathian, Isaac Pathian le Jacob Pathian ka hihi, ci hi. Tua zawkciang in Moses sia ling a, en zong en ngam ngawl hi.\n33 Tua zawkciang in Topa in ama kung ah, na peangdap sut in: banghangziam cile na dinna mun sia a thiangtho leitang a hihi.\n34 Keima in ka mu zo hi, Egypt ngam ah ka mite haksatna sia keima in mu zo khi hi, taciang amate tauna ka za zo a, suatak tu in kong tuaksuk hi. Taciang tu in hongpai tan, Egypt ngam ah hong sawl tu khi hi, ci hi.\n35 Hi Moses sia amate in nial uh a, kua in nangma sia hong uk tu le thukhen tu in hong vawt ziam? ci uh hi. Pathian in Moses sia lophung sung pan ama tung ah a kilang vantungmi i khut tungtawn in ukpa le ngumpa tu in paisak hi.\n36 Moses in amate pusua pui a, tua zawkciang in Egypt ngam, san tuipi le senneal ngam sung ah kum sawm li sung, nalamdang le musakna tampi te lak hi.\n37 Topa na Pathian in keima bang kamsang khat, na suapui te sung pan ka piangsak tu a; note in a thu na ngai tu uh hi, tabang in Israel tate a sonpa sia Moses a hihi.\n38 Ama sia senneal ngamsung ah a kikhawm te kung ah ahizong, Sinai mual ah vantungmi taw a ki paupui na ah ahizong, taciang i pu i pa te taw ahizong, omkhawm ngei a: ama sia eite tung ah hongpiak tu a nungta kammal te a sang pa a hihi:\n39 I pu i pa te in thu ni ngawl uh a, amate kung pan sawnthal uh hi, taciang amate thinsung pan in Egypt ngam ah heakkik uh hi,\n40 Amate in Aaron tung ah, kote i mai ah a pai tu in pathian te hong vawtsak tan: banghangziam cile Egypt ngam pan hong pusua Moses sia bangsuak, ci ka he bua uh hi, ci uh hi.\n41 Taciang tua hun sung in amate in khuino vawt uh a, milim tung ah biakpiakna pia uh hi, taciang amate khut taw a vawttawm nate tung ah lungdam in om uh hi.\n42 Tua zawkciang in Pathian in amate nungngat a, van aksi te bia tu in koicip hi; kamsang te laibu sung ah a ki atsa bang in, Maw, no Israel minam te, senneal ngam ah kum sawm li sung a ki thatlum ngamsa te le biakpiakna te nong pia uh ziam?\n43 Note in Molech i biakbuk le na aksi pathian Rephan, na biak tu in na vawttawm uh milim te na keng uh hi: tua ahikom keima in note sia Babylon ngalkhat dong in kong pua tu hi.\n44 I pu le pa te in senneal ngam sung ah biakbuk tetti te nei hi, Moses tung son uh a, a mu uh lim bangma in, vawt tu in sawl uh hi.\n45 Tua zawkciang in i pu le pa te in tua biakbuk sia Gentile te i neisa ngamsung ah Joshua taw tumpui uh hi, tua Gentile te sia Pathian in David hun dong i pu le pa te mai pan in hawlkhia siat hi.\n46 David in Pathian mai ah maipha nga a, Jacob Pathian atu biakbuk sa tu in ngen hi.\n47 Ahihang Solomon in Pathian atu in inn sa hi.\n48 Ahihang a sangbel Pathian sia khut taw a kisa biakinn sung ah om ngawl hi; kamsang i a son na ah,\n49 Vantung sia ka kumpi tokhum hi a, leitung sia ka peang ngakna hi, bangbang inn kei atu satu nu ziam? a hibale ka tawlngak na mun sia bang ziam?\n50 Hi thu te theampo sia keima khut taw ka vawt hi ngawl ziam? ci hi.\n51 Note ngawng ngu khoh te le thinsung le nakheng vunteap tan ngawl te awng, note in Tha Thiangtho sia na khak tawntung uh hi; na pu le pa te i a vawt uh bang in note in zong na vawt uh hi.\n52 Kamsang te sung pan na pu le pa te in a vawtsiat ngawl khat beak a om ziam? Mi thutang pa hongpai natu thu a pualak te sia amate in that uh a; tu in note sia tua mi thutang pa zuak te le a that te na hi uh hi:\n53 Vantungmi te i hu na taw thukham na sang uh a, na zui bua uh hi, ci hi.\nStephen Suangtum taw Sep\n54 Amate in hi thu te a zak uh ciang in, nasiatak in thin-uk mama uh a, a ha te ngoai uh hi.\n55 Ahihang Stephen sia Tha Thiangtho taw kidim in, vantung lam tangtak in ento hi, taciang Pathian vangletna le Jesus sia Pathian ziatsang ah a ding mu hi.\n56 En vun, van ki hong a, Pathian ziatsang ah mihing Tapa a ding ka mu hi, ci hi.\n57 Tua zawkciang in aw ngingtak in au uh a, a bil uh hum in, thinkhat lungkhat in Stephen sang ah hong tai uh hi,\n58 Taciang khuapua ah nawt uh a, suangtum taw deang uh hi: taciang tetti te in a nik le puan te sia tangvalpa peang ah koi uh hi, tua tangvalpa min sia Saul a hihi.\n59 Amate in Stephen sia suangtum taw deang uh hi, taciang Stephen in, Pathian sam a, Topa Jesus awng, ka tha hong sang tan, ci hi.\n60 Taciang khupdin a, Topa awng, hi mawna sia amate tung ah koi heak in, ci in a ngingtak in au hi, tabang a au zawkciang in ama mutthip hi.


url: =Jeremiah 41 | Siantongluan.net\nJeremiah 41 |\nKha sagih kha hong tun ciangin Nethaniah tapa, Elishama tupa, kumpi nam leh kumpipa ulian pente khat ahi Ishmael, mi sawm tawh Mizpah khua Ahikam tapa Gedaliah kiangah hong hawh uh hi. Mizpah khua-ah amaute in an a nekkhawm laitakun,\nNethaniah tapa Ishmael leh tua mi sawmte in, Babylon kumpipa in gam uk dingin a koih Ahikam tapa, Shafan tupa Gedaliah pen namsau tawh satin a thatlum uh hi.\nIshmael in Mizpah khua-ah Gedaliah tawh a omkhawm Jew mi khempeuh leh tua laitakin a om Babylon galkapte zong a that hi.\nGedaliah a kisuam ni a zing ciang, kuama theih ma-in\nShekhem, Shiloh, leh Samaria khuate panin mi sawmgiat hong pai uh hi. Amaute in a khamul uh metin a puan uh balkekin, a pumpi uh a kikui gawpsa-in Topa biakinn-ah an tawh biakna leh paknamtui tawh biakna a piak ding uh hong tawi khawm uh hi.\nNethaniah tapa Ishmael zong Mizpah khua panin kap kawmin hong paikhia a, amau hong dawntuah hi. Amau tawh a kimuh ciangin amah in, "Ahikam tapa Gedaliah hong en dih un," ci-in a sam hi.\nKhuapisung a tun uh ciangin Nethaniah tapa Ishmael leh a mi sawmte in amaute thatin a luang uh tuikhuksung khatah a paai uh hi.\nAhih hangin amaute lakah mi sawm in Ishmael kiangah, "Ko hong that kei in. Mangbuh, mangbuhham, sathau leh khuaizu ka selsim uh lolai-ah tampi a om hi," a ci uh hi. Tua ahih manin amah leh a lawmte in amaute a that kei uh hi.\nIshmael in a thahsa misi luanghawm khempeuh a paihna tuikhuk pen a gol khat hi a, kumpipa Asa in Israel kumpipa Baasha a nanna dingin a bawl ahi hi. Nethaniah tapa Ishmael in a thahsa misi luanghawmte tua tuikhuk a dimsak hi.\nTua ciangin kumpi cing galkapmang Nebuzaradan in, Ahikam tapa Gedaliah uk dingin a piak kumpipa tanute leh Mizpah khua-a a kinusia mi khempeuh-a kipan Mizpah khua-ah a omlai mi khempeuh Nethaniah tapa Ishmael in man a, Ammon gam lam zuanin a paikhiatpih hi.\nAhih hangin Kareah tapa Johanan leh amah tawh a omkhawm galkapmang khempeuh in Nethaniah tapa Ishmael tatsiatnate a zak uh ciangin\na galkap khempeuh uh tawh Nethaniah tapa Ishmael a sim dingin a kuankhia uh hi. Gibeon tuikhukpi a tun uh ciangin a pha uh hi.\nIshmael mat mi khempeuh in Kareah tapa Johanan leh a hong tonpih galkapmangte a muh uh ciangin a nuam uh hi.\nTua ahih manin Mizpah khua panin Ishmael in manin a paikhiatpihte khempeuh hong kilehhei kikin Kareah tapa Johanan a beel uh hi.\nAhih hangin Nethaniah tapa Ishmael leh mihing giat Johanan khutsung panin suakta uh a, Ammon gamah a tai uh hi.\nTua ciangin Kareah tapa Johanan leh a paipih galkapmangte khempeuh in, Nethaniah tapa Ishmael in Mizpah khua-ah Ahikam tapa Gedaliah a thah khit ciangin manin a paikhiatpih galkapte, nupite, naupangte, leh kumpi innsungmangte-a kipan a omlai mi khempeuh Gibeon khua panin a ciahpih kik uh hi.\nEgypt gam a zuan dingin amaute pai uh a, Bethlehem khua gei Khimham Khawlmun-ah a khawl uh hi.\nBang hang hiam cih leh Babylon mite a kihta uh hi. Babylon kumpipa in gam uk dingin a koih Ahikam tapa Gedaliah pen Nethaniah tapa Ishmael in suamlum ahih manin a kihta uh ahi hi.\nTedim Lai Siangtho / Laibu: Jeremiah 41


url: =UN Zumhpi ii UNICEF Taw Kisai ~ Thu Tatuam (Siyin News)\nUN Zumhpi ii UNICEF Taw Kisai\nThursday, September 11, 2014 Knowledge No comments\nUN zumhpi ii EC committee ah UNICEF sia kihel in, Akhangto pheang tu ngamte ah numei le patangte noptuam ngaa natu in ngealna taw December 11,1946 ni in akiphut hi. Kawlngam ah sia 1950 ciang theng hi.\nKipat ciil lai sia, ngalpi nii hang in, ngimhngaa patangte atu in emergency anneak tuidawn ngaa natu ngealna taw kipan hi in, 1953 ciang, UNHCEF sia UN zumhpi ah ngam tatuam om dongtawk patang te atu donghuu kipawlna khat in hong ding hi.\nNgam tatuam le NGO tatuam in fund sum om natu huu in, 2008 lai asum tum sia $3,372,540,239 hi. U.S. le Canada ah "Trick and Treat" ci aa, UNICEF in, inn khat zawk inn khat sum khon thei aa, 2012 lai bangh Canada ngam ah 91 million ngaa in, USA ah 167 million ngaa hi.\nNgam 191 ah UNICEF ii nasepna om ahi hang, Ngam 9 ah kihelna nei ngawl hi (Singapore, Brunei, Bahamas, Cyprus, Latvia, Liechtenstein, Malta, Mauritius,le Monaco)\nNgam tatuam ah khuahun siat hang le tualngal a om le ci'n Denmark ngam ah Kiallap Neakledawn pawlkhat sia Innpui 2 sung ah koi hi.


url: =Tulaai leitung Thuthang Tuamtuam Updates September 4, 2014 :: ZOMI DAILY\nposted on 5 September 2014 at 9:03 am Lomkholna: Khawmpau, Myanmar, News, World, Zomi\nIndia Leitang tung bulphuh in Bangladesh, Myanmar leh Asia gam teng ah nasia gamtaangding, Terrorist seemding in kipawlna muanhuai kaphut khinzo a , hih kipawlna phuhnading in kum 2 sung sawt ci in Al-Qaeda Makaaipi Ayman Al-Zawahiri in minutes 55 asau thugenna Video khat September 4, 2014khah khia ahihman in India gambup I mimal lakpan 15% apha India kumpi te leh Kawlgam te lau khia mahmah uhhi. Ayman Al-Zawarihi agenbehna ah Biakna tawh kisai gaaldona adoding a akithawi ci ahihman in Syria leh Iraq gam a ISIS te gaaldodan tawh kizawitawn ahihman lau huai kan laai hi.\nIndia gamte ukna sung lam Pakistan tawh gamgi Kashmir Rajouri ah Mopawi bawl aciah pawisiim mi 50 leh Mo tegel tuanna Bus pi September 4,2014 ni in tuikhang in tumnelh a mi 4 bek gaalkaap ten hongkhia man in adangteng si maw hing cih kitel lo in tui in taai mang hi.\nLiberia gam sung a micimawh huh apai ahi Massachusetts state, USA gam ateeng Dr Rick Sacra kum 51 Ebola natna in lawh leuleu a September 4,2014 niin zato ah akibawl laaitak ahihi. Amah peen USA gammi Ebola natna angah a 3 na hi a adang nihte damkhin ta uhhi. Africa gam ah tuniciang mi 1,900 sikhin ta a, 3,500 in natna athuak laaitak ci in WHO te in genkhia uhhi.\nOctober kha ciang South Africa gam Cape Town khua h Nobel minphatna ngah Lumai Siampi Desmond Tutu I kum 80 cinna suahpawi nasiaktak kibawlding a tuamnun a kihelding in Tibet Lumai Siampu mah leh Nobel minphatna ngah ahi Dalai Lama asapleh China tek holhthawhna tawh South Africa ten Visa pianuam September 4 ni in Lumai Dalai Lama in genkhia hi. Kazawlpa suahpawi paikhalo hita maw ci khakun ngeungau hi.\nFrench gamte in Russia gamte zuakding a thukimna aneihsa uh Gaaldona Tembawpi nihte lak ah khat tukha sung Russia gam kipuakding hinawpin Russia te Ukraine gamsung a agamtatna huhau in Piantit ten kheelkik in puaknaailo photding September 3, 2014 ni in khensat uhhi.\nBritain gam Wales ah NATO pawlpi te in thukikupna nasiatak in aneih laaitak uh hia, ISIS te leh Ukraine sung Russia te vaai namphilphial kawmsa in nasiatak kikum ngenngang uhhi. ISIS vaai ah President Obama in alawmte pawlzawt a cimangsak veni aw cikawikawi hi. Britain PM David Cameron inbel hih ISIS tevaai ah kami te pawlkhat amat uhhang Vanlamtawh do kasawmkei abullpi taktak Syria gamhi in tua nuaileeng cizaw hi. Ukraine vaai ah NATO in avui atang akisam bangbangtawh gaalmaai samaai ah Ukraine huding ci in September 4 ni in thukimna khat ngah uhhi. Tuaban ah Britain leh US ten Russia gawtna apiak uh athak liklek September 5 niciang ongtaangkokhia ding uh ci uhhi.\nTuasia khia mahmah Malaysia Airline te in mipuakding ngah hak sasimsim ta uh ahihman in mi ngahtheih nading leh milungluut theihnading in Vanleeng tuangding te thutuamtuam dotna dawnna bawlsak kipanta ci in September 4 ni in taangkokhia uhhi. Dotna tampi aomte kawmkaal ah alamdang khat in nasihkhit ciang bangseemnuam cih dotna ahihi.\nKawlgam President U Thein Sein leh Germany Prime Minister Angela Merkel te September 3, 2014 ni in kituammuh uha, PM Merkel in 2010 kum kawlgam kiteel laaidan in 2015 kumciang Zuau kheem nawnkei tapeuh unla icitawmte alungkimna uh bang in nahum in thu maan na leh cihtak na khahsuak ngeikei inmaw ci in President U Thein Sein abil anuai sakkhit ciang Germany ten sum tamtampi tawh onghuh pahnung acih leh PU Thein Sein in OK lah Ok Lah ci san biaibuai hi.\nZomiDaily te thusiamna tawh Thutang ading Fund Raise na ah ongpiakhia akua mapeuh leh ongpia laaiding kheempeuh tung lungdam mahmah hi. Akua maciat ongkihel kim un ci in zong kong zaw lailai hi. Donation bawlnading anuai ah……\nPrevious: Khangthak Zomi te ngah ding laikhak\nNext: Lungnopna thusim